
[bookmark: _Toc509236738]ΓΕΝΙΚΕΣ ΑΡΧΕΣ 

[bookmark: _Toc509236741]Αντικείμενο και Σκοπός του ΠΜΣ 

Το Πρόγραμμα Μεταπτυχιακών Σπουδών με τίτλο «Διατροφή, Ευζωία και Δημόσια Υγεία» εντάσσεται στον στρατηγικό σχεδιασμό του Πανεπιστημίου Αιγαίου, διέπεται από επιστημονική συνοχή και αποσκοπεί στην περαιτέρω προαγωγή της γνώσης, την ανάπτυξη της έρευνας και των τεχνών, την ικανοποίηση των εκπαιδευτικών, ερευνητικών, κοινωνικών, πολιτιστικών και αναπτυξιακών αναγκών της χώρας, στην υψηλού επιπέδου εξειδίκευση των διπλωματούχων σε θεωρητικές και εφαρμοσμένες περιοχές συγκεκριμένων γνωστικών κλάδων, ειδικές θεματικές ενότητες ή επιμέρους κλάδους των γνωστικών αντικειμένων του πρώτου κύκλου σπουδών του οικείου Τμήματος.

Αντικείμενο του Προγράμματος Μεταπτυχιακών Σπουδών είναι η παροχή εκπαίδευσης και επικαιροποιημένης θεωρητικής και πρακτικής γνώσης στον τομέα της Διατροφής σε σχέση με την Προαγωγή της Ευζωίας και της Υγείας του Ανθρώπου.  Ειδικότερα, το Πρόγραμμα Μεταπτυχιακών Σπουδών αποσκοπεί στην επιστημονική κατάρτιση και εξειδίκευση μελλοντικών στελεχών της δημόσιας διοίκησης, της ιδιωτικής παραγωγής/επιχείρησης τροφίμων και της συμβουλευτικής δραστηριότητας στο ραγδαίως εξελισσόμενο πεδίο της διατροφής και του κρίσιμου ρόλου αυτής στην προαγωγή της ευζωίας και της υγείας του σύγχρονου ανθρώπου. Το Πρόγραμμα Μεταπτυχιακών Σπουδών παρέχει προηγμένες και εξειδικευμένες γνώσεις που αφορούν την εις βάθος κατανόηση-αξιολόγηση-διαχείριση της διατροφικής αξίας των θρεπτικών συστατικών των τροφίμων και της ένταξης αυτών στα πλαίσια μιας ισορροπημένης διατροφής και διατροφικής πολιτικής. Παράλληλα, το Πρόγραμμα Μεταπτυχιακών Σπουδών αποσκοπεί στην μεταφορά εξειδικευμένων γνώσεων σχετικά με τα διεθνώς αναγνωρισμένα πρότυπα διατροφής που σχετίζονται με μειωμένο κίνδυνο εμφάνισης χρόνιων νοσημάτων και που ταυτοχρόνως προάγουν την γενικότερη ποιότητα ζωής του ανθρώπου, καθώς και την εφαρμογή αυτών των διατροφικών προτύπων για την επίτευξη της ευζωίας του ανθρώπου σε πολλαπλά επίπεδα, κοινωνικά, πολιτισμικά, περιβαλλοντικά, κ.α.

Αναλυτικά οι στόχοι του προτεινόμενου Μεταπτυχιακού Προγράμματος Σπουδών είναι:

· Παροχή εξειδικευμένων γνώσεων και μεθοδολογιών στους τομείς της Διατροφής, της Ευζωίας και της Δημόσιας Υγείας.
· Ανάπτυξη ακαδημαϊκών ικανοτήτων και δεξιοτήτων των αποφοίτων στο επιστημονικό πεδίο της Διατροφής, της Ευζωίας και της Δημόσιας Υγείας.
· Εφαρμογή των ανωτέρω γνώσεων, δεξιοτήτων και ικανοτήτων, μέσω των μαθησιακών διαδικασιών διδασκαλίας, φροντιστηριακών ασκήσεων, εργασιών και ερευνητικών εργασιών κλπ.
· Ενδυνάμωση των δεξιοτήτων επικοινωνίας, συνεργασίας και διαχείρισης υποχρεώσεων του φοιτητικού δυναμικού μέσω ομαδικών εργασιών, ομαδικών παρουσιάσεων και άλλων συνεργατικών μορφών ακαδημαϊκής μελέτης και ακαδημαϊκών εργασιών.
· Ενίσχυση της ερευνητικής προσωπικότητας των αποφοίτων μέσω της εκπόνησης διπλωματικής εργασίας σε νέα, πρωτότυπα ερευνητικά θέματα που απασχολούν τον τομέα της Διατροφής της Ευζωίας και της Δημόσιας Υγείας. 
	
[bookmark: _Toc509236742]Αρμόδια Όργανα/Επιτροπές για την ίδρυση-λειτουργία του ΠΜΣ 

Για την ίδρυση, οργάνωση και λειτουργία του Π.Μ.Σ. αρμόδια όργανα/επιτροπές είναι:
· Η Σύγκλητος του Ιδρύματος.
· Η Επιτροπή Μεταπτυχιακών Σπουδών (Ε.Μ.Σ)
· Η Συνέλευση του Τμήματος 
· Η Συντονιστική Επιτροπή (Σ.Ε.) του Π.Μ.Σ.
· Ο Διευθυντής ή η Διευθύντρια του Π.Μ.Σ. 
· Επιτροπή Αξιολόγησης και Επιλογής Μεταπτυχιακών Φοιτητών/τριων

[bookmark: _Hlk119678783][bookmark: _Hlk119675401]Σύγκλητος (παρ. 1 άρθρο 82  Ν.4957/2022)
[bookmark: _Hlk127278996]Η Σύγκλητος του Ανώτατου Εκπαιδευτικού Ιδρύματος έχει τις ακόλουθες αρμοδιότητες:
1. [bookmark: _Hlk127279018]εγκρίνει την ίδρυση Προγράμματος Μεταπτυχιακών Σπουδών (Π.Μ.Σ.) ή την τροποποίηση της απόφασης ίδρυσης του Π.Μ.Σ.,
2. εγκρίνει την παράταση της χρονικής διάρκειας της λειτουργίας των Π.Μ.Σ.,
3. συγκροτεί την Επιτροπή Προγράμματος Σπουδών, σε περίπτωση διατμηματικών ή διιδρυματικών ή κοινών Π.Μ.Σ.,
4. αποφασίζει την κατάργηση των Π.Μ.Σ. που προσφέρονται από το Α.Ε.Ι.

Επιτροπή Μεταπτυχιακών Σπουδών (παρ. 1 και 2 άρθρο 79 Ν.4957/2022)
Σε κάθε Ανώτατο Εκπαιδευτικό Ίδρυμα (Α.Ε.Ι.), με απόφαση της Συγκλήτου κατόπιν πρότασης των Κοσμητειών των Σχολών του Α.Ε.Ι., συγκροτείται Επιτροπή Μεταπτυχιακών Σπουδών. Αρμοδιότητα της Επιτροπής είναι:
1. η υποβολή γνώμης προς τη Σύγκλητο του Α.Ε.Ι. για την ίδρυση νέων προγραμμάτων μεταπτυχιακών σπουδών ή την τροποποίηση των ήδη λειτουργούντων προγραμμάτων μεταπτυχιακών σπουδών, μετά από αξιολόγηση των αιτημάτων των Συνελεύσεων των Τμημάτων για την ίδρυση νέων προγραμμάτων μεταπτυχιακών σπουδών, των σχετικών εκθέσεων σκοπιμότητας και βιωσιμότητάς τους και την κοστολόγηση της λειτουργίας του Π.Μ.Σ., καθώς και η δυνατότητα αναπομπής τους, αν η εισήγηση δεν είναι επαρκώς αιτιολογημένη ή οι συνοδευτικές εκθέσεις δεν είναι πλήρεις,
2.  η κατάρτιση σχεδίου Κανονισμού για προγράμματα δεύτερου και τρίτου κύκλου σπουδών του Α.Ε.Ι. και η υποβολή του προς τη Σύγκλητο,
3.  η εκπόνηση πρότυπου σχεδίου Κανονισμού λειτουργίας προγράμματος μεταπτυχιακών σπουδών,
4.  ο έλεγχος της τήρησης των Κανονισμών λειτουργίας των προγραμμάτων μεταπτυχιακών σπουδών,
5. η παρακολούθηση της εφαρμογής της νομοθεσίας, του Κανονισμού και των αποφάσεων των οργάνων διοίκησης του Α.Ε.Ι. από τα προγράμματα μεταπτυχιακών σπουδών,
6. η παρακολούθηση της εφαρμογής της διαδικασίας απαλλαγής από την υποχρέωση καταβολής τελών φοίτησης,
7. [bookmark: _Hlk127794623]κάθε άλλη αρμοδιότητα που ορίζεται από τον Εσωτερικό Κανονισμό

[bookmark: _Hlk127360614]Συνέλευση του Τμήματος (παρ. 2 άρθρο 82  Ν. 4957/2022)
Η Συνέλευση του Τμήματος είναι αρμόδια για την οργάνωση, διοίκηση και διαχείριση του Π.Μ.Σ. και ιδίως:
1. [bookmark: _Hlk127881877]συγκροτεί Επιτροπές για την αξιολόγηση των αιτήσεων των υποψήφιων μεταπτυχιακών φοιτητών και εγκρίνει την εγγραφή αυτών στο Π.Μ.Σ., 
2. αναθέτει το διδακτικό έργο στους διδάσκοντες του Π.Μ.Σ., 
3. εισηγείται προς τη Σύγκλητο την τροποποίηση της απόφασης ίδρυσης του Π.Μ.Σ., καθώς και την παράταση της διάρκειας του Π.Μ.Σ., 
4. συγκροτεί εξεταστικές επιτροπές για την εξέταση των διπλωματικών εργασιών των μεταπτυχιακών φοιτητών και ορίζει τον επιβλέποντα ανά εργασία, 
5. διαπιστώνει την επιτυχή ολοκλήρωση της φοίτησης, προκειμένου να απονεμηθεί ο τίτλος του Π.Μ.Σ., 
6. εγκρίνει τον απολογισμό του Π.Μ.Σ., κατόπιν εισήγησης της Συντονιστικής Επιτροπής (Σ.Ε.)
Με απόφαση της Συνέλευσης του Τμήματος οι αρμοδιότητες των περ. 1. και 4. δύναται να μεταβιβάζονται στη Σ.Ε. του Π.Μ.Σ

[bookmark: _Hlk127883174][bookmark: _Hlk127883523]Συντονιστική Επιτροπή (Σ.Ε.) (παρ. 1 και 2 άρθρο 81 και παρ. 3 άρθρο 82  του Ν.4957/2022)
Η Σ.Ε. αποτελείται από τον Διευθυντή του Π.Μ.Σ. και τέσσερα (4) μέλη Διδακτικού Ερευνητικού Προσωπικού (Δ.Ε.Π.) του Τμήματος, που έχουν συναφές γνωστικό αντικείμενο με αυτό του Π.Μ.Σ. και αναλαμβάνουν διδακτικό έργο στο Π.Μ.Σ. Τα μέλη της Σ.Ε. καθορίζονται με απόφαση της Συνέλευσης του Τμήματος για διετή θητεία.
[bookmark: _Hlk127883426]Η Σ.Ε. είναι αρμόδια για την παρακολούθηση και τον συντονισμό της λειτουργίας του προγράμματος και ιδίως:
1. καταρτίζει τον αρχικό ετήσιο προϋπολογισμό του Π.Μ.Σ. και τις τροποποιήσεις του, εφόσον το Π.Μ.Σ. διαθέτει πόρους σύμφωνα με το άρθρο 84, και εισηγείται την έγκρισή του προς την Επιτροπή Ερευνών του Ειδικού Λογαριασμού Κονδυλίων Έρευνας (Ε.Λ.Κ.Ε.), 
2. καταρτίζει τον απολογισμό του προγράμματος και εισηγείται την έγκρισή του προς τη Συνέλευση του Τμήματος,
3. εγκρίνει τη διενέργεια δαπανών του Π.Μ.Σ.,
4. εγκρίνει τη χορήγηση υποτροφιών, ανταποδοτικών ή μη, σύμφωνα με όσα ορίζονται στην απόφαση ίδρυσης του Π.Μ.Σ. και τον Κανονισμό μεταπτυχιακών και διδακτορικών σπουδών,
5. εισηγείται προς τη Συνέλευση του Τμήματος την κατανομή του διδακτικού έργου, καθώς και την ανάθεση διδακτικού έργου στις κατηγορίες διδασκόντων του άρθρου 83,
6. εισηγείται προς τη Συνέλευση του Τμήματος την πρόσκληση Επισκεπτών Καθηγητών για την κάλυψη διδακτικών αναγκών του Π.Μ.Σ.,
7. καταρτίζει σχέδιο για την τροποποίηση του προγράμματος σπουδών, το οποίο υποβάλλει προς τη Συνέλευση του Τμήματος,
8. εισηγείται προς τη Συνέλευση του Τμήματος την ανακατανομή των μαθημάτων μεταξύ των ακαδημαϊκών εξαμήνων, καθώς και θέματα που σχετίζονται με την ποιοτική αναβάθμιση του προγράμματος σπουδών

[bookmark: _Hlk127884373][bookmark: _Hlk119915700]Διευθυντής/ντρια Π.Μ.Σ. (παρ. 4 άρθρο 81 και παρ. 4 άρθρο 82 του  Ν.4957/2022)
[bookmark: _Hlk127884551]Ο Διευθυντής/ντρια του Π.Μ.Σ. προέρχεται από τα μέλη Δ.Ε.Π. του Τμήματος κατά προτεραιότητα βαθμίδας Καθηγητή ή Αναπληρωτή Καθηγητή και ορίζεται με απόφαση της Συνέλευσης του Τμήματος για διετή θητεία, με δυνατότητα ανανέωσης χωρίς περιορισμό.
Ο Διευθυντής ή η Διευθύντρια του Π.Μ.Σ. έχει τις ακόλουθες αρμοδιότητες:
1. προεδρεύει της Σ.Ε., συντάσσει την ημερήσια διάταξη και συγκαλεί τις συνεδριάσεις της, 
2. εισηγείται τα θέματα που αφορούν στην οργάνωση και λειτουργία του Π.Μ.Σ. προς τη Συνέλευση του Τμήματος, 
3. εισηγείται προς τη Σ.Ε. και τα λοιπά όργανα του Π.Μ.Σ. και του Α.Ε.Ι. θέματα σχετικά με την αποτελεσματική λειτουργία του Π.Μ.Σ., 
4. είναι Επιστημονικός Υπεύθυνος του προγράμματος σύμφωνα με το άρθρο 234 και ασκεί τις αντίστοιχες αρμοδιότητες, 
5. παρακολουθεί την υλοποίηση των αποφάσεων των οργάνων του Π.Μ.Σ. και του Εσωτερικού Κανονισμού μεταπτυχιακών και διδακτορικών προγραμμάτων σπουδών, καθώς και την παρακολούθηση εκτέλεσης του προϋπολογισμού του Π.Μ.Σ.,
6.  ασκεί οποιαδήποτε άλλη αρμοδιότητα, η οποία ορίζεται στην απόφαση ίδρυσης του Π.Μ.Σ

[bookmark: _Hlk128055159]Επιτροπή Αξιολόγησης Υποψηφίων Μεταπτυχιακών Φοιτητών και Φοιτητριών (παρ. 2α άρθρο 82 του Ν.4957/2022)
Η Επιτροπή αποτελείται από τουλάχιστον τρία Μέλη Δ.Ε.Π. του Τμήματος και ορίζεται με απόφαση της Συνέλευσης του Τμήματος, 
Έργο της Επιτροπής αποτελούν τα παρακάτω:
· [bookmark: _Hlk128639572]Διενέργεια εξετάσεων για εισαγωγή στο Π.Μ.Σ. (εφόσον προβλέπεται) 
· Αξιολόγηση όλων των υποβληθέντων δικαιολογητικών, σύμφωνα με την κείμενη Νομοθεσία και τα ακαδημαϊκά κριτήρια που τυχόν έχουν τεθεί (Ο έλεγχος της πληρότητας των δικαιολογητικών ενεργείται από τη Γραμματεία του Π.Μ.Σ. και του Τμήματος).
· Έλεγχος της γλωσσικής επάρκειας.
· Διενέργεια προσωπικών συνεντεύξεων 
· Σύνταξη πρακτικού αξιολόγησης και κατάταξης των υποψηφίων για εισαγωγή στο Π.Μ.Σ.
Η τελική κατάταξη των Υποψηφίων με βάση τη λίστα κριτηρίων του Προγράμματος και η πρόταση επιλογής Υποψηφίων με βάση την κατάταξη αυτή, υποβάλλονται προς επικύρωση στη Συνέλευση του Τμήματος, Η Συνέλευση του Τμήματος, μπορεί να συγκροτήσει επιπλέον Επιτροπές όπου αυτή κρίνει απαραίτητο. Όλες οι προτάσεις ή αποφάσεις των Επιτροπών εγκρίνονται από τη Συνέλευση του Τμήματος. 

[bookmark: _Toc509236743]Αριθμός Εισακτέων-Κατηγορίες Πτυχιούχων

Ο αριθμός εισακτέων κατ’ έτος ορίζεται κατ’ ανώτατο όριο σε πενήντα (50) μεταπτυχιακούς/ες φοιτητές/τριες.

Στο ΠΜΣ γίνονται δεκτοί και δεκτές κάτοχοι τίτλου του πρώτου κύκλου σπουδών Α.Ε.Ι (Πανεπιστημίων και Τ.Ε.Ι.) της ημεδαπής ή ομοταγών ιδρυμάτων της αλλοδαπής.
Σύμφωνα με το άρθρο 304 του Ν. 4957/2022, τα Ανώτατα Εκπαιδευτικά Ιδρύματα (Α.Ε.Ι.), προκειμένου να διαπιστώσουν αν ένα ίδρυμα της αλλοδαπής ή ένας τύπος τίτλου ιδρύματος της αλλοδαπής είναι αναγνωρισμένα για την αποδοχή αίτησης και εγγραφής για εισαγωγή σε μεταπτυχιακό πρόγραμμα σπουδών ή εκπόνησης διδακτορικής διατριβής, δεσμεύονται από το Εθνικό Μητρώο Αναγνωρισμένων Ιδρυμάτων Ανώτατης Εκπαίδευσης της αλλοδαπής και το Εθνικό Μητρώο Τύπων Τίτλων Σπουδών Αναγνωρισμένων Ιδρυμάτων της Αλλοδαπής του Δ.Ο.Α.Τ.Α.Π.
Σε περίπτωση που ο τίτλος σπουδών έχει απονεμηθεί από Ίδρυμα που  συμπεριλαμβάνεται στον κατάλογο των αλλοδαπών ιδρυμάτων που απονέμουν τίτλους σπουδών που οργανώνονται μέσω συμφωνίας δικαιόχρησης με ιδιωτικούς φορείς στην Ελλάδα του άρθρου 307 του ν.4957/2022, η αρμόδια Γραμματεία του Τμήματος οφείλει να ζητήσει Βεβαίωση Τόπου Σπουδών από το Πανεπιστήμιο της αλλοδαπής. Αν ως τόπος σπουδών ή μέρος αυτών βεβαιώνεται η ελληνική επικράτεια, ο τίτλος σπουδών δεν αναγνωρίζεται, εκτός αν το μέρος σπουδών που έγιναν στην ελληνική επικράτεια βρίσκεται σε δημόσιο Α.Ε.Ι..

Σε περίπτωση που κάποιο Ίδρυμα ή τίτλος σπουδών της αλλοδαπής δεν έχει καταχωρηθεί στα σχετικά μητρώα, ο Δ.Ο.Α.Τ.Α.Π. εξετάζει  αυτεπαγγέλτως ή κατόπιν αιτήματος από την αρμόδια Γραμματεία του Τμήματος αν πληρούνται οι απαραίτητες προϋποθέσεις και με απόφασή του τα εντάσσει στα μητρώα.

Επίσης, γίνονται δεκτοί πτυχιούχοι από τα Ανώτατα Στρατιωτικά Εκπαιδευτικά Ιδρύματα (Α.Σ.Ε.Ι.) (άρθρα 1 και 88 Ν. 3883/2010 - ΦΕΚ 167/Α΄/24.09.2010), τη Σχολή Αξιωματικών της Ελληνικής Αστυνομίας (παρ. 5 άρθρο 38 Ν. 4249/2014 - ΦΕΚ 73/Α΄/24.03.2014), τη Σχολή Ανθυποπυραγών της Πυροσβεστικής Ακαδημίας (παρ. 14 άρθρο 69 Ν. 4249/2014 2014 - ΦΕΚ 73/Α΄/24.03.2014) και τη Σχολή Δοκίμων Σημαιοφόρων Λιμενικού Σώματος – Ελληνικής Ακτοφυλακής (Σ.Δ.Σ.Λ.Σ. – ΕΛ.ΑΚΤ.) (άρθρο 1 ΠΔ 75/2018 – ΦΕΚ 145/Α΄/07.08.2018). 
Επίσης, γίνονται δεκτοί επί πτυχίω φοιτητές και φοιτήτριες των ιδρυμάτων της ημεδαπής, υπό την προϋπόθεση ότι θα έχουν ολοκληρώσει τις υποχρεώσεις τους και θα έχουν προσκομίσει σχετική βεβαίωση μέχρι την ημερομηνία εγγραφής τους στο Π.Μ.Σ. 

Προκήρυξη
Κάθε χρόνο το Π.Μ.Σ. του Τμήματος, μετά από απόφαση της Συνέλευσης δημοσιεύει, τουλάχιστον έναν (1) μήνα πριν την καταληκτική ημερομηνία υποβολής αιτήσεων, προκήρυξη, σε πρόσφορο μέσο συμπεριλαμβανομένης και της ιστοσελίδας του οικείου Τμήματος και του Ιδρύματος, σχετική με το Π.Μ.Σ, του οποίου η έναρξη έχει προγραμματισθεί για το αμέσως επόμενο ακαδημαϊκό έτος ή εξάμηνο σπουδών.
Στην προκήρυξη αναφέρονται οι προϋποθέσεις εισαγωγής, οι κατηγορίες πτυχιούχων, ο αριθμός εισακτέων, ο τρόπος εισαγωγής, τα κριτήρια επιλογής, η διενέργεια συνέντευξης, οι προθεσμίες υποβολής αιτήσεων καθώς και τα δικαιολογητικά που απαιτούνται κλπ 

Υποβολή αιτήσεων
Οι αιτήσεις των Υποψηφίων πρέπει να συνοδεύονται από τα προβλεπόμενα δικαιολογητικά σύμφωνα με την προκήρυξη. Η αίτηση και τα ηλεκτρονικά αντίγραφα των δικαιολογητικών κατατίθενται στο σύστημα «Ναυτίλος». 
Απαραίτητα δικαιολογητικά είναι:
Απαραίτητα δικαιολογητικά είναι: 
1. Αίτηση υποβολής υποψηφιότητας
2. Βιογραφικό σημείωμα 
3. Φωτοτυπία πτυχίου/διπλώματος ή Βεβαίωση Περάτωσης Σπουδών
4. Πιστοποιητικό Αναλυτικής Βαθμολογίας προπτυχιακών μαθημάτων όπου θα αναγράφεται ο βαθμός πτυχίου/διπλώματος
5. Δημοσιεύσεις σε περιοδικά με κριτές, εάν υπάρχουν
6. Αποδεικτικά επαγγελματικής ή ερευνητικής δραστηριότητας, εάν υπάρχουν 
7. Φωτοτυπία δύο όψεων της αστυνομικής ταυτότητας 
8. Δύο συστατικές επιστολές
9. Πιστοποιητικό γλωσσομάθειας αγγλικής  γλώσσας, επιπέδου Β2
10. [bookmark: _Hlk44497707]Πιστοποιητικό επάρκειας της ελληνικής γλώσσας για αλλοδαπούς/ες υποψήφιους/ες, εφόσον απαιτείται

Κριτήρια επιλογής 
Η επιλογή των εισακτέων πραγματοποιείται με βάση τα ακόλουθα κριτήρια:
· Βαθμός πτυχίου /διπλώματος σε ποσοστό 20,00%
· Αναλυτική Βαθμολογία στα προπτυχιακά μαθήματα, που είναι σχετικά με το γνωστικό αντικείμενο του Π.Μ.Σ. (μέσος όρος βαθμολογίας) σε ποσοστό 10,00%
· Επίδοση στην Διπλωματική Εργασία, όπου αυτή προβλέπεται στον πρώτο κύκλο σπουδών σε ποσοστό 5,00%
· Πιστοποιημένη γνώση της αγγλικής γλώσσας, ως απαραίτητη προϋπόθεση σε επίπεδο που ορίζεται από τη Συνέλευση του Τμήματος, σε ποσοστό 5,00%
(Το επίπεδο γλωσσομάθειας της ξένης γλώσσας αποδεικνύεται με τους εξής τρόπους: 
α) Κρατικό Πιστοποιητικό του Ν. 2740/1999, όπως αντικαταστάθηκε με την παρ. 19 του άρθρου 13 του Ν. 3149/2003, 
β) Πτυχίο Αγγλικής Φιλολογίας ή Πτυχίο Ξένων Γλωσσών Μετάφρασης και Διερμηνείας της ημεδαπής ή αντίστοιχο και ισότιμο σχολών της αλλοδαπής, 
γ) Πτυχίο, προπτυχιακό ή μεταπτυχιακό δίπλωμα ή διδακτορικό δίπλωμα οποιουδήποτε αναγνωρισμένου ιδρύματος τριτοβάθμιας εκπαίδευσης της αλλοδαπής,
δ) Απολυτήριο τίτλο ισότιμο των ελληνικών σχολείων Δευτεροβάθμιας Εκπαίδευσης, εφόσον έχουν αποκτηθεί μετά από κανονική φοίτηση τουλάχιστον έξι ετών στην αλλοδαπή.
ε) Λοιπά πιστοποιητικά Γλωσσομάθειας επιπέδου Β2 όπως αυτά αναφέρονται στο εκάστοτε ισχύον Παράρτημα Απόδειξης Γλωσσομάθειας του ΑΣΕΠ 
Η άδεια επάρκειας διδασκαλίας ξένης γλώσσας δεν αποδεικνύει τη γνώση ξένης γλώσσας (π.δ. 347/2003). Οι υποψήφιοι που είναι κάτοχοι της σχετικής άδειας πρέπει να προσκομίσουν επικυρωμένο αντίγραφο και ακριβή μετάφραση του τίτλου σπουδών βάσει του οποίου εκδόθηκε η άδεια επάρκειας διδασκαλίας ξένης γλώσσας.
· Γνώση δεύτερης ή και άλλης ξένης γλώσσας σε ποσοστό 5,00%
· Ερευνητική ή επαγγελματική δραστηριότητα σχετική με το αντικείμενο του ΠΜΣ, σε ποσοστό 10,00%
· Δημοσιεύσεις και συγγραφική δραστηριότητα σε ποσοστό 10,00%
· Συστατικές επιστολές σε ποσοστό 5,00%
· Προφορική συνέντευξη σε ποσοστό 30,00%

Η Συνέλευση του Τμήματος, δύναται να καθορίσει με απόφασή της τις λεπτομέρειες εφαρμογής των κριτηρίων ή τον ορισμό συμπληρωματικών κριτηρίων, τα οποία συνεκτιμώνται κατά την επιλογή των μεταπτυχιακών φοιτητών και φοιτητριών και γνωστοποιούνται με την προκήρυξη.

Κατάρτιση Πίνακα Αξιολόγησης 
Με βάση τα θεσπισθέντα κριτήρια, η Επιτροπή Επιλογής καταρτίζει τον Πίνακα Αξιολόγησης των υποψηφίων και τον καταθέτει προς έγκριση στη Συνέλευση. 
Ειδικότερα:
α) Η Επιτροπή Επιλογής καταρτίζει αρχικά έναν πλήρη κατάλογο όσων έχουν υποβάλει αίτηση. 
β) Απορρίπτει τους/τις υποψηφίους/ες που δεν πληρούν τα ελάχιστα τυπικά κριτήρια 
γ) Καλεί σε συνέντευξη όσους/ες υποψηφίους/ες πληρούν τα ελάχιστα τυπικά κριτήρια. Η συνέντευξη πραγματοποιείται από τα Μέλη της οικείας Επιτροπής Επιλογής. 
δ) Διεξάγει τυχόν εσωτερικές εξετάσεις.
ε) Ιεραρχεί βαθμολογικά τους/τις υποψηφίους/ες.
στ) Καταρτίζει τον τελικό πίνακα επιλογής. 

Ο τελικός πίνακας των επιτυχόντων/ουσων εγκρίνεται και επικυρώνεται από τη Συνέλευση και αναρτάται στην ιστοσελίδα του Τμήματος.

Αν υπάρχουν περισσότεροι/ες υποψήφιοι/ες με τον ίδιο συνολικό αριθμό μορίων, τότε για την τελική τους κατάταξη λαμβάνεται υπόψη ο βαθμός του διπλώματος ή του πτυχίου, αν και σε αυτήν την περίπτωση προκύψει ισοβαθμία, τότε για την τελική τους κατάταξη λαμβάνεται υπόψη ο μέσος όρος των συγγενών μαθημάτων προς το Π.Μ.Σ.

Εγγραφή επιλεγέντων/εισων στο ΠΜΣ
Οι επιλεγέντες/εισες εγγράφονται στο Π.Μ.Σ. εντός της προθεσμίας που ανακοινώνεται από τη Γραμματεία προσκομίζοντας για την εγγραφή τους τα δικαιολογητικά που αναφέρονται στην ανακοίνωση. 

Σε περίπτωση μη εγγραφής ενός ή περισσοτέρων φοιτητών/τριων, θα κληθούν να εγγραφούν στο Πρόγραμμα, τυχόν επιλαχόντες/ουσες, με βάση τη σειρά κατάταξης  στον εγκεκριμένο αξιολογικό πίνακα.

Χρονική διάρκεια φοίτησης 
Το Π.Μ.Σ. ξεκινά το χειμερινό εξάμηνο εκάστου ακαδ. έτους 
Η χρονική διάρκεια φοίτησης στο ΠΜΣ που οδηγεί στη λήψη Μεταπτυχιακού Διπλώματος Σπουδών (ΜΔΣ) ορίζεται σε τρία (3) ακαδημαϊκά εξάμηνα, στα οποία περιλαμβάνεται και ο χρόνος εκπόνησης διπλωματικής εργασίας.
Ο ανώτατος επιτρεπόμενος χρόνος ολοκλήρωσης των σπουδών, ορίζεται στα έξι (6) ακαδημαϊκά εξάμηνα.
Ο/Η µεταπτυχιακός/η φοιτητής/τρια µε αίτησή του/της μπορεί να ζητήσει αιτιολογημένα παράταση φοίτησης, η οποία δεν μπορεί να υπερβαίνει το ήμισυ της κανονικής διάρκειας φοίτησης στο Π.Μ.Σ.

Μερική φοίτηση 
Δεν προβλέπεται μερική φοίτηση.

Αναστολή φοίτησης 

Ο/Η μεταπτυχιακός/η φοιτητής/τρια με αίτησή του μπορεί να ζητήσει αιτιολογημένα αναστολή φοίτησης η οποία δεν μπορεί να υπερβαίνει τα δύο συνεχόμενα εξάμηνα.

Διαδικασία αναστολής
Η διαδικασία αναστολής αναλύεται στα παρακάτω βήματα:
1. Αίτηση του/της ενδιαφερόμενου/ης, στην αρχή του ακαδ. εξαμήνου στη Συνέλευση του Τμήματος, στην οποία θα αναφέρονται οι λόγοι για τους οποίους αιτείται την αναστολή. Στην αίτηση επισυνάπτονται τα σχετικά δικαιολογητικά, εφόσον υπάρχουν. 
2. Σχετική αιτιολογημένη απόφαση της Συνέλευσης του Τμήματος, όπου θα αναφέρεται ότι κατά τη διάρκεια της αναστολής της φοίτησης αίρεται η φοιτητική ιδιότητα και αναστέλλονται όλα τα σχετικά δικαιώματα του/της φοιτητή/τριας. 

Η φοιτητική ιδιότητα αποκτάται ξανά αυτομάτως μετά τη λήξη της αναστολής. 
Τα εξάμηνα αναστολής της φοιτητικής ιδιότητας δεν προσμετρώνται στην προβλεπόμενη ανώτατη διάρκεια κανονικής φοίτησης. 
Όσοι/ες μεταπτυχιακοί/ες φοιτητές/τριες έχουν λάβει από τον Φορέα Εργασίας τους εκπαιδευτική άδεια για τη φοίτησή τους σε Π.Μ.Σ. δεν δικαιούνται κατά το ίδιο χρονικό διάστημα αναστολή φοίτησης. 
Ο/Η μεταπτυχιακός/η φοιτητής/τρια μετά τη λήξη της αναστολής φοίτησής του είναι υποχρεωμένος/η να παρακολουθήσει όλα τα μαθήματα, εργαστήρια, σεμινάρια κ.λπ., τα οποία δεν είχε ολοκληρώσει επιτυχώς πριν από την αναστολή.
Μετά τη λήξη αναστολής φοίτησής του/της, ο/η μεταπτυχιακός/η φοιτητής/τρια υπάγεται στο όποιο νέο καθεστώς φοίτησης έχει τυχόν προκύψει από αλλαγές του προγράμματος σπουδών και λοιπών προβλεπόμενων διαδικασιών.

Διαγραφή φοιτητή/τριας
Η Συνέλευση του Τμήματος Επιστήμης Τροφίμων και Διατροφής, μετά από εισήγηση της ΣΕ, δύναται να αποφασίσει τη διαγραφή μεταπτυχιακών φοιτητών/τριων εάν:
- έχουν υπερβεί το ανώτατο όριο απουσιών
- έχουν αποτύχει στην εξέταση μαθήματος ή μαθημάτων και δεν έχουν ολοκληρώσει επιτυχώς το πρόγραμμα, 
- έχουν υπερβεί τη μέγιστη χρονική διάρκεια φοίτησης στο ΠΜΣ, όπως ορίζεται στον παρόντα Κανονισμό, εκτός αν συντρέχουν αποδεδειγμένα σοβαροί και εξαιρετικοί λόγοι, οι οποίοι εξετάζονται κατά περίπτωση από τη Συνέλευση.
- έχουν υποπέσει σε παράπτωμα που εμπίπτει στο δίκαιο περί πνευματικής ιδιοκτησίας (Ν.2121/93) κατά τη συγγραφή των εργασιών τους,
- δεν έχουν καταβάλλει το προβλεπόμενο τέλος φοίτησης.
- έχουν καταθέσει οι ίδιοι/ες οι φοιτητές/τριες αίτηση διαγραφής στη Γραμματεία του Τμήματος (η συγκεκριμένη αίτηση εγκρίνεται αυτοδίκαια από τη Συνέλευση). 

Πρόγραμμα μαθημάτων  
1. Το ΠΜΣ ξεκινά το χειμερινό εξάμηνο εκάστου ακαδημαϊκού έτους.
2. Για την απόκτηση του Δ.Μ.Σ. απαιτείται η επιτυχής εξέταση σε όλα τα υποχρεωτικά μαθήματα του προγράμματος σπουδών (τρία σε κάθε ένα από τα δύο πρώτα Α’ και Β’ ακαδημαϊκά εξάμηνα και συνολικά έξι υποχρεωτικά μαθήματα), η επιτυχής εξέταση σε 2 κατ’ επιλογήν μαθήματα (και ειδικότερα η επιτυχή εξέταση σε τουλάχιστον ένα από τα δύο προσφερόμενα ανά ακαδημαϊκό εξάμηνο), η επιτυχής εκπόνηση της μεταπτυχιακής διπλωματικής εργασίας και η συγκέντρωση 90 πιστωτικών μονάδων (ECTS).
3. Το αναλυτικό πρόγραμμα σπουδών του ΠΜΣ διαμορφώνεται ως εξής:

	Α΄ ΕΞΑΜΗΝΟ ΣΠΟΥΔΩΝ

	ΚΩΔΙΚΟΣ
	ΤΙΤΛΟΣ ΜΑΘΗΜΑΤΟΣ
	ΤΥΠΟΣ ΜΑΘΗΜΑΤΟΣ
	ECTS

	Α1
	Σύγχρονες Αρχές Διατροφής και Μεταβολισμού
	Υποχρεωτικό
	7,5

	Α2
	Παθοφυσιολογία Χρόνιων Νοσημάτων
	Υποχρεωτικό
	7,5

	Α3
	Μεθοδολογία Έρευνας και Στατιστικής Ανάλυσης
	Υποχρεωτικό
	7,5

	Α4
	Διατροφή, Ψυχική Υγεία και Ευζωία
	Επιλογής
	7,5

	Α5
	Φαρμακοθρεπτικά Συστατικά και Προαγωγή της Υγείας
	Επιλογής
	7,5

	ΣΥΝΟΛΟ ΠΙΣΤΩΤΙΚΩΝ ΜΟΝΑΔΩΝ Α΄ ΕΞΑΜΗΝΟΥ
	30

	Β΄ ΕΞΑΜΗΝΟ ΣΠΟΥΔΩΝ

	ΚΩΔΙΚΟΣ
	ΤΙΤΛΟΣ ΜΑΘΗΜΑΤΟΣ
	ΤΥΠΟΣ ΜΑΘΗΜΑΤΟΣ
	ECTS

	Β1
	Διατροφή και Πρόληψη Χρόνιων Νοσημάτων
	Υποχρεωτικό
	7,5

	Β2
	Επιδημιολογία της Διατροφής
	Υποχρεωτικό
	7,5

	Β3
	Σύγχρονα Πρότυπα Βιώσιμης Διατροφής
	Υποχρεωτικό
	7,5

	Β4
	[bookmark: _Hlk43630049]Διατροφική Αξιολόγηση-Αγωγή και Ποιότητα Ζωής
	Επιλογής
	7,5

	Β5
	Τεχνολογίες Αιχμής στην Επιστήμη της Διατροφής
	Επιλογής
	7,5

	ΣΥΝΟΛΟ ΠΙΣΤΩΤΙΚΩΝ ΜΟΝΑΔΩΝ Β΄ ΕΞΑΜΗΝΟΥ
	30

	Γ΄ ΕΞΑΜΗΝΟ ΣΠΟΥΔΩΝ

	ΚΩΔΙΚΟΣ
	ΤΙΤΛΟΣ ΜΑΘΗΜΑΤΟΣ
	ΤΥΠΟΣ ΜΑΘΗΜΑΤΟΣ
	ECTS

	Γ1
	[bookmark: _Hlk43647943]Εκπόνηση Μεταπτυχιακής Διπλωματικής Εργασίας
	Υποχρεωτικό
	30

	ΣΥΝΟΛΟ ΠΙΣΤΩΤΙΚΩΝ ΜΟΝΑΔΩΝ Γ΄ ΕΞΑΜΗΝΟΥ
	30



Το άνω πρόγραμμα μαθημάτων είναι ενδεικτικό. Ο  αριθμός, το είδος και το περιεχόμενο των μαθημάτων του προγράμματος σπουδών, καθώς και η κατανομή τους σε εξάμηνα, δύνανται να αναπροσαρμόζονται με απόφαση Συνέλευσης του Τμήματος για λόγους διασφάλισης της εύρυθμης λειτουργίας του ΠΜΣ

Σύντομη περιγραφή των μαθημάτων του ανωτέρω ενδεικτικού προγράμματος σπουδών παρουσιάζεται αναλυτικά στο Παράρτημα 1 του παρόντος κανονισμού.

Το αναλυτικό πρόγραμμα σπουδών βρίσκεται αναρτημένο στην ιστοσελίδα του Τμήματος. Εκεί περιγράφονται:
1. τα μαθήματα, το περιεχόμενό τους και οι πιστωτικές μονάδες (ECTS) εκάστου εξ αυτών, καθώς και της διπλωματικής εργασίας, και η ένταξή τους σε ομάδα υποχρεωτικών ή επιλογής.
2. ο αριθμός των μαθημάτων που θα πρέπει να επιλέγονται σε κάθε εξάμηνο
3. ο ανώτατος αριθμός μαθημάτων στα οποία μπορεί να εγγραφεί κάθε μεταπτυχιακός φοιτητής και μεταπτυχιακή φοιτήτρια ανά ακαδ. Εξάμηνο
4. οι ελάχιστες διδακτικές ώρες των μεταπτυχιακών μαθημάτων ανά εξάμηνο
5. ο φόρτος εργασίας που απαιτείται να καταβάλει κάθε μεταπτυχιακός φοιτητής και μεταπτυχιακή φοιτήτρια για την απόκτηση του Δ.Μ.Σ.
6. κάθε άλλου είδους εκπαιδευτικές και ερευνητικές δραστηριότητες του Προγράμματος. 


Σύντομη περιγραφή των μαθημάτων του Π.Μ.Σ.

Α1. Σύγχρονες Αρχές Διατροφής και Μεταβολισμού (Υποχρεωτικό)
Το μάθημα εστιάζεται στην συστηματική ανάλυση και περιγραφή των μακροθρεπτικών (πρωτεΐνες, υδατάνθρακες και λίπη) και μικροθρεπτικών (βιταμίνες, μεταλλικά στοιχεία και ιχνοστοιχεία) συστατικών των τροφίμων όσον αφορά την διατροφική αξία τους και την ενεργειακή τους απόδοση. Γίνεται εκτενής αναφορά στους μηχανισμούς πέψης, απορρόφησης, αποθήκευσης και απέκκρισης των θρεπτικών συστατικών, καθώς επίσης και στους μηχανισμούς μεταβολισμού τους και στη συσχέτιση χρόνιες παθήσεις. Αναλύονται τα μεταβολικά μονοπάτια που ακολουθεί η κάθε κατηγορία των θρεπτικών συστατικών προκειμένου να αποδώσουν ενέργεια στον ανθρώπινο οργανισμό ή/και να αξιοποιηθούν για την δόμηση των κυττάρων του ανθρώπινου οργανισμού. Επιπλέον, το μάθημα αναλύσει το μεταβολισμό και άλλων συστατικών της διατροφής, όπως αντιοξειδωτικά, πολυφαινόλες κ.α. καθώς και το ρόλο τους στην ανθρώπινη υγεία. 
Α2. Παθοφυσιολογία Χρόνιων Νοσημάτων (Υποχρεωτικό)
[bookmark: _Hlk43494978]Σκοπός του μαθήματος είναι η κατανόηση των βασικών αρχών που διέπουν την αιτιολογία, την παθογένεση και την παθοφυσιολογία νοσηρών καταστάσεων στον άνθρωπο. Το μάθημα προσφέρει μια ολοκληρωμένη αντίληψη της παθοφυσιολογίας νοσημάτων που σχετίζονται άμεσα με τη διατροφή και που χρήζουν ιδιαίτερης διατροφικής αντιμετώπισης ή πρόληψης. Η εξοικείωση των φοιτητών με τους παθοφυσιολογικούς μηχανισμούς που διέπουν σημαντικές νοσηρές καταστάσεις, όπως ο καρκίνος, τα καρδιαγγειακά νοσήματα, οι μεταβολικές διαταραχές, τα νευροεκφυλιστικά νοσήματα και οι διαταραχές που σχετίζονται με την θρέψη είναι ιδιαιτέρα απαραίτητη για την κατανόηση του ρόλου της διατροφής και των τροφίμων ως μέσα προάσπισης και προαγωγής της δημόσιας υγείας.
Α3. Μεθοδολογία Έρευνας και Στατιστικής Ανάλυσης
Το μάθημα αναλύει σε θεωρητικό και πρακτικό επίπεδο τα μεθοδολογικά εργαλεία που χρησιμοποιούνται για θέματα έρευνας στο επιστημονικό τομέας της διατροφής, της ευζωίας και της δημόσιας υγείας. Παράλληλα, περιγράφονται οι βασικές στατιστικές δοκιμασίες που εφαρμόζονται στην επιστήμη της διατροφής για την εξαγωγή ασφαλών και αξιόπιστων συμπερασμάτων σε επίπεδο έρευνας σε σχέση με την ευζωία και την δημόσια υγεία. Οι φοιτητές θα εκπαιδευτούν στην χρήση διεθνών επιστημονικών βάσεων δεδομένων, καθώς και στην χρήση λογισμικών στατιστικής επεξεργασίας και ανάλυσης.
Α4. Διατροφή, Ψυχική Υγεία και Ευζωία (Επιλογής)
Σκοπός του μαθήματος είναι η κατανόηση των βασικών αρχών που διέπουν την αιτιολογία, την παθογένεση και την παθοφυσιολογία των διατροφικών διαταραχών που σχετίζονται με την ψυχική υγεία, όπως η ψυχογενής ανορεξία, η ψυχογενής βουλιμία και το σύνδρομο υπερφαγίας, καθώς και των ψυχοπαθολογικών καταστάσεων που συνδέονται με τις διατροφικές συνήθειες του σύγχρονου ανθρώπου, όπως οι αγχώδεις διαταραχές, η καταθλιπτική συμπεριφορά, κ.α. Οι φοιτητές θα εκπαιδευτούν στη χρήση διεθνών αναγνωρισμένων διαγνωστικών εργαλείων που σχετίζονται με την αξιολόγηση και ποσοτικοποίηση των ψυχομετρικών χαρακτηριστικών του ανθρώπου, τα οποία συνδέονται άμεσα με την ποιότητα ζωής του και τις διατροφικές συνήθειες του.
Α5. Φαρμακοθρεπτικά Συστατικά και Προαγωγή της Υγείας (Επιλογής)
Το μάθημα εστιάζεται στην συστηματική ανάλυση και περιγραφή των σημαντικότερων φαρμακοθρεπτικών συστατικών των τροφίμων για τα οποία υπάρχουν έγκριτα ερευνητικά δεδομένα ότι ασκούν κάποια ευεργετική βιολογική δράση που συνδέεται άμεσα με την προαγωγή της υγείας του ανθρώπου. Στο μάθημα θα αναλυθούν οι μοριακοί μηχανισμοί εκδήλωσης της ευεργετικής βιοδραστικότητας των φαρμακοθρεπτικών συστατικών, όπως των πολυφαινολών, των φλαβονοειδών, των μονοακόρεστων και πολυακόρεστων λιπαρών οξέων, των καροτενοειδών, των φυτοστερολών, των προβιοτικών και των πρεβιοτικών, καθώς και ποικίλων φυτοχημικών ουσιών (π.χ. λυκοπένιο, κουρκουμίνη, ρεσβερατρόλη, βουτυρικό οξύ, υδροξυτυροσόλη, επιγαλλοκατεχίνη, αλλυσίνη, Ν-ακετυλο-κυστεϊνη, μπερμπερίνη, κ.α.). Επίσης, θα παρουσιαστούν και θα αξιολογηθούν πιθανές κλινικές μελέτες που έχουν πραγματοποιηθεί σε διεθνές επίπεδο για την εκτίμηση της πιθανής ευεργετικής βιολογικής δράσης των φαρμακοθρεπτικών συστατικών, όπως αντιοξειδωτική, αντιφλεγμονώδη, αντιαθηρογόνο, καρδιοπροστατευτική, αντικαρκινική δράση, κ.α.
Β1. Διατροφή και Πρόληψη Χρόνιων Νοσημάτων (Υποχρεωτικό)
Το μάθημα περιγράφει τα σημαντικότερα διατροφικά πρότυπα – μοντέλα που έχουν κατά καιρούς αναπτυχθεί και μελετηθεί και τα οποία σχετίζονται με μειωμένο κίνδυνο εμφάνισης συγκεκριμένων χρόνιων νοσημάτων, όπως καρδιαγγειακών παθήσεων, καρκίνου, μεταβολικών διαταραχών, νευροεκφυλιστικών νοσημάτων, κ.α. Στο μάθημα θα αναλυθούν και θα περιγραφούν σύγχρονες επιδημιολογικές μελέτες που αξιολογούν την πιθανή ευεργετική δράση συγκεκριμένων προτύπων-μοντέλων διατροφής και τα οποία προάγουν την πρόληψη των χρόνιων νοσημάτων. Ενδεικτικά, θα μελετηθούν το μοντέλο της Μεσογειακής Διατροφής, η δίαιτα DASH, η διαλείπουσα νηστεία, η ψαροφαγία, η χορτοφαγία, η διατροφή VEGAN, κ.α.
Β2. Επιδημιολογία της Διατροφής (Υποχρεωτικό)
Το μάθημα προσεγγίζει δύο ξεχωριστούς και παράλληλα συμπληρωματικούς επιστημονικούς τομείς. Αρχικά, θα αναλυθούν τα επιδημιολογικά δεδομένα σχετικά με την επίδραση των σύγχρονων προτύπων διατροφής, καθώς και μεμονωμένων ομάδων τροφίμων σε σχέση με την προαγωγή της δημόσιας υγείας. Στην συνέχεια, θα περιγραφούν τα σύγχρονα βιοστατιστικά εργαλεία επεξεργασίας, ανάλυσης και εξαγωγής αποτελεσμάτων με έμφαση στην βιοστατιστική αξιολόγηση των επιδημιολογικών δεδομένων σε μελέτες που αφορούν την διατροφή και την επίδραση αυτής στην προαγωγή της υγείας του σύγχρονου ανθρώπου. Οι φοιτητές θα εκπαιδευτούν σε σημαντικά μεθοδολογικά εργαλεία βιοστατιστικής έρευνας πάνω σε θέματα διατροφής και δημόσιας υγείας και θα αποκτήσουν εξειδικευμένες γνώσεις πάνω σε θέματα στατιστικής επεξεργασίας και αξιολόγησης των υφιστάμενων διεθνών επιδημιολογικών μελετών.
Β3. Σύγχρονα Πρότυπα Βιώσιμης Διατροφής (Υποχρεωτικό)
Το μάθημα αναλύει και περιγράφει τα διεθνή πρότυπα διατροφής που παρουσιάζουν χαρακτηριστικά βιώσιμης διατροφής. Αναλύονται όλες οι πτυχές της βιώσιμης διατροφής, όπως το χαμηλό οικολογικό αποτύπωμα της, την μικρότερη κατανάλωση ενέργειας για την παραγωγή, την μεταποίηση και προσφορά των τροφίμων που εντάσσονται σε μια βιώσιμη διατροφή, το χαμηλότερο οικονομικό κόστος της, κ.α. Περιγράφεται η πυραμίδα του προτύπου της βιώσιμης διατροφής και οι ομάδες τροφίμων που εντάσσονται σε αυτή σε σχέση με την συχνότητα κατανάλωσης τους σε ημερήσια ή εβδομαδιαία βάση.
Β4. Διατροφική Αξιολόγηση-Αγωγή και Ποιότητα Ζωής (Επιλογής)
Το μάθημα εστιάζεται στις τεχνικές διατροφικής αξιολόγησης και αγωγής σε ατομικό και πληθυσμιακό επίπεδο και στις τεχνικές αξιολόγησης της διατροφικής πρόσληψης. Αναλύονται οι μέθοδοι διατροφικής αξιολόγησης, όπως τα ερωτηματολόγια συχνότητας κατανάλωσης τροφίμων, η καταγραφή της διαιτητικής πρόσληψης, η λήψη διαιτητικού ιστορικού, η αξιολόγηση βιοχημικών δεικτών, κ.α. Περιγράφεται η διαδικασία επιτέλεσης ανθρωπομετρήσεων (βάρος, ύψος, δερματικές πτυχές), καθώς και οι τεχνικές προσδιορισμού της σύστασης του ανθρώπινου σώματος, όπως η βιοηλεκτρική εμπέδιση, ο προσδιορισμός του πάχους των δερματικών πτυχών, κ.α. Παράλληλα, αναλύονται τα εργαλεία αξιολόγησης της φυσικής δραστηριότητας και περιγράφεται ο σχεδιασμός διαιτολογίου για φυσιολογικές καταστάσεις.
Β5. Τεχνολογίες Αιχμής στην Επιστήμη της Διατροφής (Επιλογής)
Το μάθημα παρουσιάζει σύγχρονες και καινοτόμες τεχνολογίες που εφαρμόζονται διεθνώς στο επιστημονικό πεδίο της διατροφής και των τροφίμων. Το μάθημα προσεγγίζει και αναλύει σύγχρονες τεχνολογίες όσον αφορά την διατροφογενετική και την διατροφογενωμική, την βιολογική παραγωγή τροφίμων υψηλής διατροφικής αξίας, όπως π.χ. την παραγωγή βιολογικού οίνου με την χρήση φυτοχημικών, την αξιοποίηση υποπροϊόντων της βιομηχανίας τροφίμων, την ανάπτυξη σύγχρονων και αξιόπιστων διατροφικών εργαλείων για την εκτίμηση της κατάστασης θρέψης του ανθρώπου, την ανάπτυξη λογισμικών υπολογιστικής προσομοίωσης με εφαρμογή στα τρόφιμα και την διατροφή, κ.α.
Γ1. Σχεδιασμός, Εκπόνηση, Συγγραφή και Υποστήριξη Μεταπτυχιακής Διπλωματικής Εργασίας (Υποχρεωτικό)
Η μεταπτυχιακή διπλωματική εργασία είναι επιστημονική εργασία η οποία πρέπει να εμπεριέχει στοιχεία πρωτοτυπίας σε γνωστικά πεδία τα σχετικά με το ΠΜΣ είτε μέσω της δημιουργίας νέας γνώσης, είτε μέσω της άσκησης αυτόνομης κριτικής σκέψης, είτε, τέλος, μέσω συνδυασμού των παραπάνω. Προσφέρει τη δυνατότητα να κριθεί αλλά και να κατευθυνθεί η ερευνητική ικανότητα του/ της μεταπτυχιακού/ης φοιτητή/τριας. Άρα, ο βασικός στόχος της εκπόνησής της είναι να αποδείξει τις ικανότητές του/της μεταπτυχιακού/ής φοιτητή/τριας και από τις δύο αυτές απόψεις. Επιμέρους στόχοι της μεταπτυχιακής διπλωματικής εργασίας στους οποίους είναι δυνατόν να αποβλέπει μια τέτοια ερευνητική εργασία συμπεριλαμβάνουν:
• Ανασκόπηση και κριτική ανάλυση υφιστάμενης γνώσης
• Περιγραφή και ερμηνεία κάποιου φαινομένου ή θέματος 
• Χρήση θεωρητικών και μεθοδολογικών προσεγγίσεων, τεχνικών, εργαλείων, κ.α.
• Δημιουργία νέων θεωρητικών ή/και μεθοδολογικών προσεγγίσεων, τεχνικών, εργαλείων ή άλλων καινοτομιών στη διερευνώμενη επιστημονική περιοχή
Η μεταπτυχιακή διπλωματική εργασία στοχεύει στο να αναπτυχθούν από τον μεταπτυχιακό/η φοιτητή/τριας δόκιμες επιστημονικές πρωτοβουλίες σε ένα συγκεκριμένο πεδίο γνώσης απ’ αυτά που προσφέρονται στο ΠΜΣ του Τμήματος Επιστήμης Τροφίμων και Διατροφής του Πανεπιστημίου Αιγαίου. Αποτρέπεται η μηχανιστική εφαρμογή γνώσεων και ενθαρρύνεται η κριτική θεώρηση και η ανάλογη προσαρμογή τους από πλευράς μεταπτυχιακού φοιτητή.
 
Γλώσσα διδασκαλίας 
Η γλώσσα διδασκαλίας των μαθημάτων είναι η ελληνική. Μέρος των μαθημάτων δύναται να διδαχθεί στην αγγλική, κατόπιν απόφασης της Συνέλευσης.

Ακαδημαϊκό Ημερολόγιο του Προγράμματος
Στην αρχή κάθε εξαμήνου και πριν την έναρξη των μαθημάτων αναρτάται στην ιστοσελίδα του Τμήματος ή του Π.Μ.Σ. το ετήσιο Ακαδημαϊκό Ημερολόγιο του Προγράμματος, το οποίο έχει επιμεληθεί ο Διευθυντής ή η Διευθύντρια του Π.Μ.Σ. και έχει εγκριθεί από τη Συνέλευση και το οποίο περιλαμβάνει τις ημερομηνίες έναρξης και λήξης των διδακτικών περιόδων, τις περιόδους εξετάσεων, τις αργίες κ.λ.π. Το Ακαδημαϊκό Ημερολόγιο του προγράμματος μεταπτυχιακών σπουδών εναρμονίζεται κατά το δυνατόν με το Ακαδημαϊκό Ημερολόγιο των προπτυχιακών προγραμμάτων σπουδών του Ιδρύματος. Στην αρχή κάθε περιόδου ανακοινώνεται το ωρολόγιο πρόγραμμα της περιόδου, στο οποίο περιλαμβάνονται οι ημέρες και οι ώρες διδασκαλίας των μαθημάτων, οι ημερομηνίες άλλων εκδηλώσεων ή υποχρεώσεων κ.λ.π. 

Ημερομηνίες εγγραφής και δηλώσεις μαθημάτων
Στην αρχή κάθε ακαδ. εξαμήνου, πριν την έναρξη των μαθημάτων καθορίζονται και αναρτώνται στην ιστοσελίδα του ΠΜΣ/Τμήματος οι ημερομηνίες εγγραφής των φοιτητών και φοιτητριών, καθώς και η διαδικασία δηλώσεων των μαθημάτων που θα επιλέγονται σε κάθε εξάμηνο. 

Διάρκεια Μαθημάτων
Σύμφωνα με την υπ’ αριθμ. 8/2.7.2015/θέμα 3.2 απόφαση της Συγκλήτου του Ιδρύματος, για την ολοκλήρωση κάθε εξαμηνιαίου μαθήματος απαιτούνται δέκα έως δεκατρείς ενότητες εκπαίδευσης και μάθησης (συμπεριλαμβάνονται σε αυτές διαλέξεις, θεωρητικές εισηγήσεις, εργαστηριακές δράσεις, συμμετοχές σε έρευνα πεδίου κ.λ.π.). Το εν λόγω ΠΜΣ περιλαμβάνει μαθήματα με δεκατρείς (13) ενότητες εκπαίδευσης και μάθησης ανά εξάμηνο και η διάρκεια εκάστης ενότητας ορίζεται σε  τρεις (3) ώρες. 

Ημέρες Μαθημάτων
Για την υποβοήθηση μεταπτυχιακών φοιτητών και φοιτητριών που έχουν παράλληλη επαγγελματική απασχόληση, μαθήματα δύναται να διεξάγονται όλες τις ημέρες της εβδομάδας.

Αναπληρώσεις μαθημάτων
Σε περίπτωση κωλύματος διεξαγωγής μαθήματος προβλέπεται η έγκαιρη αναπλήρωσή του. Η ημερομηνία και η ώρα αναπλήρωσης αναρτώνται στην ιστοσελίδα του ΠΜΣ. 

Οργάνωση της εκπαιδευτικής διαδικασίας 
Η διδασκαλία των μαθημάτων, δύναται να πραγματοποιείται διά ζώσης και με μέσα εξ αποστάσεως εκπαίδευσης κατά τη διάρκεια των εξαμήνων. Η διδασκαλία με μέσα εξ αποστάσεως εκπαίδευσης δύναται να πραγματοποιείται σε ποσοστό έως ογδόντα τοις εκατό (80%) συνολικά στο πρόγραμμα διδασκαλίας με το ανωτέρω ποσοστό να μπορεί να ποικίλλει ανά μάθημα.
Τα μαθήματα γίνονται υπό μορφή διαλέξεων, σεμιναρίων ή/και εργαστηρίων και είναι δυνατό να συμπεριληφθούν σ’ αυτά προπαρασκευαστικές ερευνητικές,  διδακτικές και άλλες εκπαιδευτικές δραστηριότητες.
[bookmark: _Hlk129778924]Η εκπαιδευτική διαδικασία μπορεί να πραγματοποιείται και με τη χρήση μεθόδων ασύγχρονης εξ αποστάσεως εκπαίδευσης, οι οποίες δεν μπορούν να υπερβαίνουν το είκοσι πέντε τοις εκατό (25%) των πιστωτικών μονάδων του Π.Μ.Σ
Η εξ αποστάσεως εκπαίδευση (διαλέξεις, παρουσιάσεις εργασιών, φροντιστήρια) διεξάγεται σύμφωνα με τις προδιαγραφές τηλεδιάσκεψης που προσφέρονται από την ηλεκτρονική πλατφόρμα Open e-Class (eclass.aegean.gr).

Όρια απουσιών
Οι μεταπτυχιακοί φοιτητές και οι μεταπτυχιακές φοιτήτριες υποχρεούνται να παρακολουθούν όλες τις δραστηριότητες του Π.Μ.Σ. Ένας μεταπτυχιακός φοιτητής ή μία μεταπτυχιακή φοιτήτρια θεωρείται ότι έχει παρακολουθήσει κάποιο μάθημα (και επομένως έχει δικαίωμα συμμετοχής στις εξετάσεις) μόνον αν έχει παρακολουθήσει τουλάχιστον το 75% των ωρών της διδασκαλίας του μαθήματος. Σε κάθε περίπτωση, η συμμετοχή και παρακολούθηση διαπιστώνεται με ευθύνη των διδασκόντων και διδασκουσών των μαθημάτων. 

Μαθησιακά Αποτελέσματα
Τα μαθησιακά αποτελέσματα του ΠΜΣ εναρμονίζονται πλήρως με το Ευρωπαϊκό και το Εθνικό Πλαίσιο Προσόντων και τους περιγραφικούς δείκτες του Δουβλίνου για το επίπεδο 7 και αναγράφονται συνοπτικά στο Παράρτημα Διπλώματος. Συγκεκριμένα, ο/η απόφοιτος του ΠΜΣ έχει εμβαθύνει σε όψεις της διατροφής, της υγείας και της ευζωίας, μέσα από μαθήματα που χαρακτηρίζονται από διεπιστημονική προσέγγιση, και έχει διενεργήσει επιστημονική έρευνα κατά την εκπόνηση της διπλωματικής διατριβής. Ως εκ τούτου ο/η απόφοιτος έχει εκπαιδευτεί στα μεθοδολογικά εργαλεία και τις αναλυτικές προσεγγίσεις της διατροφής και έχει αποκτήσει εξειδικευμένες γνώσεις που του/της επιτρέπουν να κατανοεί, να αντιμετωπίζει κριτικά και να διερευνά ζητήματα που αφορούν τη σχέση της διατροφής με την υγεία και την ευζωία.
Ειδικότερα, μετά την επιτυχή ολοκλήρωση του ΠΜΣ, οι απόφοιτοι είναι σε θέση: 
- Να χειρίζονται με άνεση τις βασικές έννοιες, τις θεωρητικές κατευθύνσεις και τα μεθοδολογικά εργαλεία της διατροφής για τη διερεύνηση ζητημάτων που αφορούν τη δημόσια υγεία, την ευζωία και την πρόληψη ασθενειών.
- Να αντιλαμβάνονται τη σημασία της διεπιστημονικότητας σε θέματα που αφορούν τη διατροφή, την υγεία και την ευζωία. 
- Να γνωρίζουν τη δυναμική σχέση και τη συστηματική σύνδεση μεταξύ ποικιλόμορφων παραγόντων (κοινωνικών, οικονομικών, περιβαλλοντικών, διατροφικών  κ.λπ.) που καθορίζουν την υγεία και την ευζωία.
- Να συνοψίζουν με πληρότητα και σαφήνεια την υπάρχουσα επιστημονική γνώση και βιβλιογραφική συζήτηση για επιμέρους ζητήματα της διατροφής και της υγείας.
- Να διεξάγουν αυτόνομη, πρωτότυπη και υψηλού επιπέδου έρευνα, επιλέγοντας την κατάλληλη θεωρητική προσέγγιση και μεθοδολογία για τη συλλογή, ανάλυση, επεξεργασία και συνθετική παρουσίασή της. 
- Να εργάζονται με αναλυτικό και συνθετικό τρόπο για τη συγγραφή ενός επιστημονικού δοκιμίου, ακολουθώντας τις αρχές της ακαδημαϊκής γραφής και δεοντολογίας. 
- Να κοινοποιούν με σαφήνεια και αποτελεσματικότητα το περιεχόμενο της έρευνας που έχουν κάνει και τα συμπεράσματα στα οποία έχουν καταλήξει στο πλαίσιο δημόσιας προφορικής παρουσίασης. 

[bookmark: _Toc509236750]Διδάσκοντες/ουσες στο ΠΜΣ/Ανάθεση διδασκαλίας μαθήματος

Κάθε μάθημα διδάσκεται από έναν/μία ή περισσότερους/ες διδάσκοντες/ουσες. Σε κάθε μάθημα ορίζεται από τη Συνέλευση ένας/μια διδάσκων/ουσα ως υπεύθυνος/η / συντονιστής/τρια του μαθήματος.
[bookmark: _Hlk120092063]Η ανάθεση διδακτικού έργου στο Π.Μ.Σ. γίνεται σύμφωνα με τα προβλεπόμενα στο άρθρο 83 του Ν. 4957/2022 και αποφασίζεται από τη Συνέλευση του Τμήματος, ύστερα από εισήγηση της Σ.Ε.. 
Οι ειδικότερες προϋποθέσεις και η διαδικασία πρόσκλησης από την ημεδαπή ή την αλλοδαπή, καθώς και οι ειδικότεροι όροι απασχόλησης και κάθε θέμα σχετικό με τους διδάσκοντες που ανήκουν στις κατηγορίες των περιπτώσεων ε), στ) και ζ) της παρ. 1 του άρθρου 83 του Ν. 4957/2022   θα ορίζονται με απόφαση Συνέλευσης και στο πλαίσιο της κείμενης νομοθεσίας.

Υποχρεώσεις Διδασκόντων/ουσων
Στις υποχρεώσεις των διδασκόντων/ουσων περιλαμβάνονται μεταξύ άλλων η περιγραφή του μαθήματος, του συνοπτικού περιεχομένου και τίτλου των διαλέξεων με παράθεση σχετικής βιβλιογραφίας, του τρόπου εξέτασης του μαθήματος, η επίβλεψη της διπλωματικής εργασίας, η επικοινωνία με τους/τις μεταπτυχιακούς/κές φοιτητές/τριες.

[bookmark: _Toc509236751]Αξιολόγηση επίδοσης στα μαθήματα 

Οι φοιτητές/τριες του προγράμματος αξιολογούνται στο τέλος κάθε εξαμήνου για όλα τα μαθήματα που διδάχθηκαν. Η αξιολόγηση βασίζεται α) σε απαλλακτικές εργασίες ή β) σε γραπτές ή προφορικές εξετάσεις, που πραγματοποιούνται στην διάρκεια του εξαμήνου ή σε τακτές εξεταστικές περιόδους που ορίζονται στο πλαίσιο του Π.Μ.Σ. ή γ) σε μεθόδους ψηφιακής αξιολόγησης ή δ) σε συνδυασμό των ανωτέρω.
Ο καθορισμός του τρόπου και της διαδικασίας αξιολόγησης των φοιτητών/τριων σε ένα μάθημα, αποτελεί αποκλειστική ευθύνη του/της διδάσκοντος/ουσας, στον/ην οποίο/α από τη Συνέλευση έχει ανατεθεί η διδασκαλία του μαθήματος.
Η αξιολόγηση και η βαθμολόγηση σε κάθε μάθημα γίνεται σε πλήρη ανεξαρτησία από τα άλλα μαθήματα και αποτελεί παράγωγο της αντικειμενικής εκτίμησης της απόδοσης του φοιτητή ή της φοιτήτριας στο συγκεκριμένο μάθημα (εργασίες, εξετάσεις, κ.λπ.). Τα κριτήρια αξιολόγησης είναι σαφώς προσδιορισμένα, γνωστοποιούνται στην αρχή του ακαδ. εξαμήνου από τον /την διδάσκοντα/ουσα- υπευθύνου/συντονιστή του μαθήματος και αναγράφονται επίσης στην φόρμα περιγραφής (περίγραμμα) του κάθε μαθήματος που είναι αναρτημένη στην ιστοσελίδα του ΠΜΣ.
Ο τελικός βαθμός κάθε μαθήματος προκύπτει από το σύνολο των επιδόσεων του φοιτητή ή της φοιτήτριας σε συγκεκριμένους τομείς (π.χ. εργασίες, εξετάσεις) σύμφωνα με τις οδηγίες που παρέχει ο διδάσκων ή η διδάσκουσα στην αρχή του εξαμήνου. Ο ελάχιστος αποδεκτός βαθμός μαθήματος είναι το πέντε (5,00), με ανώτερο το δέκα (10,00). Ειδικά για τη βαθμολογία της μεταπτυχιακής διπλωματικής εργασίας, ο ελάχιστος αποδεκτός βαθμός επιτυχούς εξέτασης είναι το έξι (6), με ανώτερο το δέκα (10).
Οι βαθμολογίες υποβάλλονται στην Γραμματεία του Τμήματος εντός δύο (2) εβδομάδων από την λήξη της εξεταστικής περιόδου.

[bookmark: _Toc509236752]Εξεταστικές περίοδοι

Οι εξεταστικές περίοδοι είναι δύο: Φεβρουαρίου και Ιουνίου και εναρμονίζονται  κατά το δυνατόν με τις εξεταστικές περιόδους των προπτυχιακών προγραμμάτων σπουδών, όπως αυτές ορίζονται κάθε φορά στο Ακαδημαϊκό Ημερολόγιο του Ιδρύματος.
Σχετικά με την προθεσμία κατάθεσης αποτελεσμάτων εξέτασης μαθημάτων από τους/τις Διδάσκοντες/ουσες ισχύουν τα προβλεπόμενα κάθε φορά στο Ακαδημαϊκό Ημερολόγιο του Ιδρύματος.
Σε περίπτωση που φοιτητής ή φοιτήτρια αποτύχει σε ένα μάθημα, μπορεί να επανεξετασθεί στο μάθημα αυτό στην (επαναληπτική) εξεταστική περίοδο του Σεπτεμβρίου.
Αν ο/η  μεταπτυχιακός/η φοιτητής/τρια  αποτύχει στην εξέταση μαθήματος ή μαθημάτων στην τελευταία εξεταστική που έχει δικαίωμα να συμμετέχει, βάσει του Κανονισμού, ούτως ώστε να θεωρείται ότι δεν έχει ολοκληρώσει επιτυχώς το Πρόγραμμα, εξετάζεται ύστερα από αίτησή του προς τον Πρόεδρο του Τμήματος , στην ίδια εξεταστική περίοδο, από τριμελή επιτροπή που ορίζεται με απόφαση Προέδρου, η οποία αποτελείται από διδακτικό προσωπικό του ίδιου ή άλλου Τμήματος του Α.Ε.Ι. με γνωστικό αντικείμενο ίδιο ή συναφές με αυτό του προς εξέταση μαθήματος, στην οποία δεν δύναται να συμμετέχει ο/η διδάσκων/ουσα του μαθήματος. (παρ. 6 άρθρο 65 του Ν.4957/2022). Εάν ο φοιτητής ή η φοιτήτρια δεν υποβάλει αίτηση εντός των προβλεπόμενων από το Τμήμα  χρονικών ορίων ή αποτύχει στην εξέταση από την τριμελή επιτροπή, διαγράφεται από το Π.Μ.Σ. μετά από απόφαση της Συνέλευσης του Τμήματος.

[bookmark: _Toc509236753]Μεταπτυχιακή Διπλωματική Εργασία - Επιβλέποντες/ουσες Μεταπτυχιακής Διπλωματικής Εργασίας 

Στο Γ’ εξάμηνο του Προγράμματος προβλέπεται η εκπόνηση της μεταπτυχιακής διπλωματικής εργασίας. 
Ο/Η μεταπτυχιακός /ή φοιτητής/τρια έχει δικαίωμα υποβολής θέματος, εφόσον έχει ολοκληρώσει με επιτυχία όλα τα μαθήματα των δύο πρώτων (Α’ και Β’) εξαμήνων. Υποβάλλει αίτηση κατά την έναρξη του Γ’ εξαμήνου στην οποία αναγράφεται ο προτεινόμενος τίτλος της διπλωματικής εργασίας, ο/η προτεινόμενος/η επιβλέπων/ουσα και επισυνάπτεται περίληψη της προτεινόμενης εργασίας, στη Γραμματεία του Π.Μ.Σ. Η Γραμματεία του ΠΜΣ προωθεί την αίτηση στην Συντονιστική Επιτροπή. 

Επίβλεψη Διπλωματικής Εργασίας
Η Συνέλευση του Τμήματος, ύστερα από την αίτηση του/της ενδιαφερόμενου/ης στην οποία αναγράφεται, ο προτεινόμενος τίτλος της διπλωματικής εργασίας, ο/η προτεινόμενος/η επιβλέπων/ουσα και επισυνάπτεται περίληψη της προτεινόμενης εργασίας, ορίζει τον/την επιβλέποντα/ουσα αυτής και συγκροτεί την τριμελή εξεταστική επιτροπή για την έγκριση της εργασίας, ένα από τα μέλη της οποίας είναι και ο/η επιβλέπων/ουσα (παρ. 2 άρθρο 82 του Ν. 4957/2022)

[bookmark: _Hlk120179180]Δικαίωμα επίβλεψης διπλωματικών εργασιών έχουν οι διδάσκοντες των περ. α) έως στ) της παρ. 1 του άρθρου 83 του Ν. 4957/2022 υπό την προϋπόθεση ότι είναι κάτοχοι διδακτορικού διπλώματος. Με απόφαση του αρμοδίου οργάνου του Π.Μ.Σ. δύναται να ανατίθεται η επίβλεψη διπλωματικών εργασιών και σε μέλη Δ.Ε.Π., Ε.Ε.Π. και Ε.ΔΙ.Π. του Τμήματος, που δεν έχουν αναλάβει διδακτικό έργο στο Π.Μ.Σ (παρ. 3. Άρθρο 83 Ν. Ν. 4957/2022)

[bookmark: _Hlk46912170]Τα λοιπά δύο Μέλη της Τριμελούς Εξεταστικής Επιτροπής μπορεί να είναι όλες οι κατηγορίες διδασκόντων/ουσων που δύνανται να αναλάβουν  αυτοδύναμο διδακτικό έργο στο ΠΜΣ σύμφωνα με το άρθρο. 83 του Ν. 4957/2022. Τα Μέλη της Τριμελούς Εξεταστικής Επιτροπής πρέπει να έχουν την ίδια ή συναφή επιστημονική ειδικότητα με το γνωστικό αντικείμενο του Π.Μ.Σ.
[bookmark: _Hlk46912874]Σε εξαιρετικές περιπτώσεις αντικειμενικής αδυναμίας άσκησης καθηκόντων επίβλεψης επί μακρό χρονικό διάστημα ή ύπαρξη άλλου σπουδαίου λόγου, η Συνέλευση του Τμήματος δύναται να προβεί, κατόπιν αιτιολόγησης της απόφασής της, στην αντικατάσταση του/της επιβλέποντα/ουσας ή Μέλους της Τριμελούς Εξεταστικής Επιτροπής, 
Στο τέλος της περιόδου ανάθεσης των Διπλωματικών Εργασιών η Συνέλευση του Τμήματος επικυρώνει την κατανομή θεμάτων ανά επιβλέποντα/ουσα.
Το αντικείμενο της μεταπτυχιακής διπλωματικής εργασίας πρέπει να έχει ερευνητικό χαρακτήρα και να είναι πρωτότυπο. 
Ο τρόπος συγγραφής της ΜΔΕ έχει συγκεκριμένες προδιαγραφές, περιλαμβάνεται σε απόφαση της Συνέλευσης του Τμήματος και είναι αναρτημένος στην ιστοσελίδα του ΠΜΣ.
Ο σχεδιασμός της Μεταπτυχιακής Διπλωματικής Εργασίας κάθε φοιτητή/τριας γίνεται με ευθύνη του/της Επιβλέποντος/ουσας. Σημειώνεται επίσης ότι με ευθύνη του/της Επιβλέποντος/ουσας και του/της μεταπτυχιακού/ής φοιτητή/τριας  όλες οι μεταπτυχιακές εργασίες θα πρέπει να αποδέχονται τις αρχές Ακαδημαϊκής Δεοντολογίας και ηθικής της έρευνας του Ιδρύματος.

Γλώσσα συγγραφής 
Η γλώσσα εκπόνησης της διπλωματικής εργασίας είναι ή ελληνική ή δύναται να είναι η αγγλική.

Εξέταση Μεταπτυχιακής Διπλωματικής Εργασίας 
Για να εγκριθεί η εργασία, ο/η μεταπτυχιακός/η φοιτητής/τρια οφείλει να την υποστηρίξει ενώπιον της Τριμελούς Εξεταστικής Επιτροπής.
Μετά το πέρας της περιόδου συγγραφής της Μεταπτυχιακής Διπλωματικής Εργασίας και έπειτα από τη σύμφωνη γνώμη του/της επιβλέποντος/ουσας, οι φοιτητές/τριες παραδίδουν ηλεκτρονικώς ή εντύπως αντίτυπό της στα Μέλη της Εξεταστικής Επιτροπής. Επισημαίνεται ότι η κατάθεση της Μεταπτυχιακής Διπλωματικής Εργασίας στα Μέλη της Επιτροπής θα πρέπει να γίνεται τουλάχιστον 15 ημέρες πριν την έναρξη της εξεταστικής περιόδου. Σε αντίθετη περίπτωση, τα Μέλη της Εξεταστικής Επιτροπής έχουν τη δυνατότητα παραπομπής της εξέτασης σε επόμενη εξεταστική περίοδο.
Οι μεταπτυχιακοί φοιτητές και οι μεταπτυχιακές φοιτήτριες υποχρεούνται επίσης να καταθέσουν στη Γραμματεία του Π.Μ.Σ. πριν την υποστήριξη, υπεύθυνη δήλωση στην οποία θα αναφέρουν τα ακόλουθα: «Είμαι συγγραφέας αυτής της Μεταπτυχιακής Διπλωματικής Εργασίας και κάθε βοήθεια την οποία είχα για την προετοιμασία της είναι πλήρως αναγνωρισμένη και αναφέρεται στην εργασία. Επίσης, έχω αναφέρει τις όποιες πηγές από τις οποίες έκανα χρήση δεδομένων ή ιδεών, είτε αυτές αναφέρονται ακριβώς είτε παραφρασμένες. Επίσης, βεβαιώνω ότι αυτή η εργασία προετοιμάστηκε από εμένα προσωπικά, ειδικά για τη συγκεκριμένη μεταπτυχιακή διπλωματική εργασία». 
Η έγκριση της Διπλωματικής Εργασίας προϋποθέτει την υποστήριξή της ενώπιον της Εξεταστικής Επιτροπής. Ακολουθείται η εξής διαδικασία:
Η Τριμελής Εξεταστική Επιτροπή συνεδριάζει για την εξέταση της Διπλωματικής Εργασίας. Συνεδριάζει νομίμως, μόνο όταν παρευρίσκονται και τα τρία Μέλη της (εδάφιο 5 παρ. 1 άρθρο 14 Ν.2690/1999). Κατά την ημέρα της συνεδρίασης, τα Μέλη της Τριμελούς Επιτροπής ανταλλάσσουν απόψεις, υποβάλλουν ερωτήσεις στον εξεταζόμενο ή την εξεταζόμενη, ακολούθως αποφαίνονται για τον τελικό αξιολογικό βαθμό, συντάσσουν το σχετικό έντυπο αξιολογικής κρίσης, το υπογράφουν και σε επόμενο χρόνο το παραδίδουν στη Γραμματεία. Η ημέρα της εξέτασης καθορίζεται από την Τριμελή Επιτροπή. Για την έγκριση της μεταπτυχιακής διπλωματικής εργασίας απαιτείται σωρευτικά: α) η σύμφωνη γνώμη των 2/3 των Μελών της Επιτροπής και β) ο μέσος όρος της βαθμολογίας των τριών μελών της επιτροπής να είναι ίσος ή μεγαλύτερος του έξι (6). Η Μεταπτυχιακή Διπλωματική Εργασία βαθμολογείται από μηδέν (0,00) έως δέκα (10,00). 
Η εξέταση της Μεταπτυχιακής Διπλωματικής Εργασίας περιλαμβάνει ως απαραίτητο συστατικό στοιχείο και τη δημόσια παρουσίασή της. 
Η εγκεκριμένη Μεταπτυχιακή Διπλωματική Εργασία, μετά το πέρας των ενδεχομένων διορθώσεων που προτείνει η Επιτροπή, και πριν την καθομολόγηση του φοιτητή ή της φοιτήτριας κατατίθεται στη Βιβλιοθήκη του Π.Α. σε ηλεκτρονική μορφή μέσω της διαδικτυακής Πύλης της Βιβλιοθήκης και αναρτάται στον ιστότοπο της οικείας Σχολής. Ένα ηλεκτρονικό αντίτυπο κατατίθεται στη Γραμματεία του Π.Μ.Σ.
Στην περίπτωση αρνητικής κρίσης υπάρχει η δυνατότητα επανυποβολής της, μετά από δύο μήνες, αφού ο/η μεταπτυχιακός/ή φοιτητής/τρια βελτιώσει την εργασία, σύμφωνα με τις παρατηρήσεις της Επιτροπής. 
Σε περίπτωση αρνητικής κρίσης μετά τη 2η υποβολή, ο/η μεταπτυχιακός/ή φοιτητής/τρια αποκλείεται από τη χορήγηση του Διπλώματος Μεταπτυχιακών Σπουδών. 

[bookmark: _Toc509236754]Πρακτική Άσκηση
Δεν προβλέπεται υποχρεωτική Πρακτική Άσκηση.

Ο Δ/ντής ή η Δ/ντρια του ΠΜΣ εγκρίνει την υποβολή υποψηφιότητας συμμετοχής φοιτητή/τριας σε προγράμματα Erasmus+ στα οποία τυχόν συμμετέχει το ίδρυμα.

[bookmark: _Toc509236755]Τελικός Βαθμός

Ο βαθμός του Δ.Μ.Σ. καθορίζεται από τους βαθμούς των μαθημάτων του Προγράμματος και τον βαθμό της μεταπτυχιακής εργασίας, ανάλογα με τις πιστωτικές μονάδες τους. 
Ο αλγόριθμο βάσει του οποίου υπολογίζεται ο τελικός βαθμός του Δ.Μ.Σ. είναι ο εξής:

Βαθμός Δ.Μ.Σ. = (Άθροισμα βαθμών των 8 μεταπτυχιακών μαθημάτων του Α’ και Β΄ εξαμήνου + Τετραπλάσιο βαθμού μεταπτυχιακής εργασίας) δια (/) 12.

Βαθμός Δ.Μ.Σ. = Σ Βμ +4Βδ/12

Σ = άθροισμα,
Βμ = βαθμός μαθήματος,
Βδ = βαθμός διπλωματικής εργασίας

[bookmark: _Toc509236756]Αξιολόγηση του ΠΜΣ

Στο τέλος κάθε εξαμήνου, πραγματοποιείται αξιολόγηση κάθε μαθήματος και κάθε διδάσκοντος/ουσας από τους μεταπτυχιακούς/ές φοιτητές/τριες,, οι οποίοι/ες, σύμφωνα με τα προβλεπόμενα στο εσωτερικό σύστημα διασφάλισης ποιότητας του Ιδρύματος, με τη λήξη κάθε μαθήματος αξιολογούν συνολικά το μάθημα ως προς το περιεχόμενο, τον τρόπο διδασκαλίας, τα προτεινόμενα συγγράμματα κ.τ.λ. 

Κατά τη λήξη της θητείας της ΣΕ, με ευθύνη του απερχόμενου Διευθυντή, δύναται να συντάσσεται αναλυτικός απολογισμός του ερευνητικού και εκπαιδευτικού έργου και των λοιπών δραστηριοτήτων του Π.Μ.Σ., με στόχο την αναβάθμιση των σπουδών, την καλύτερη αξιοποίηση του ανθρώπινου δυναμικού, την βελτιστοποίηση των υφιστάμενων υποδομών και την κοινωνικά επωφελή χρήση των διαθέσιμων πόρων του ΠΜΣ, ο οποίος κατατίθεται στο Τμήμα.

Έχει θεσπιστεί στο Ίδρυμα η ακόλουθη διαδικασία τακτικής εσωτερικής αλλά και εξωτερικής αξιολόγησης: Οι φοιτητές/τριες με τη λήξη κάθε μαθήματος αξιολογούν συνολικά το μάθημα ως προς το περιεχόμενο, τον τρόπο διδασκαλίας, τα προτεινόμενα συγγράμματα μέσω του πληροφοριακού συστήματος διασφάλισης ποιότητας της Μονάδας Διασφάλισης Ποιότητας του Π.Α.. Σύμφωνα με τη συγκεκριμένη διαδικασία, οι φοιτητές/τριες λαμβάνουν ηλεκτρονικό μήνυμα (e-mail) με τη λίστα των μαθημάτων που έχουν δηλώσει στο τρέχον εξάμηνο. Κάθε μάθημα είναι ένας σύνδεσμος (link) προς το ερωτηματολόγιο αξιολόγησης μαθήματος. Η συλλογή και η διαχείριση των ερωτηματολογίων του φοιτητικού δυναμικού υλοποιείται σε ένα μοντέρνο, φιλικό και ασφαλές ηλεκτρονικό περιβάλλον, το οποίο διασφαλίζει την απαραίτητη ανωνυμία. 
Στο πληροφοριακό σύστημα έχουν πρόσβαση ο/η Διευθυντής/τρια και όλοι οι Διδάσκοντες/ουσες των Π.Μ.Σ. του Πανεπιστημίου Αιγαίου, καθώς μέσω αυτού έχουν διαρκή ενημέρωση για τα αποτελέσματα της διαδικασίας ηλεκτρονικής αξιολόγησης των μαθημάτων τους. 

Σε τακτά χρονικά διαστήματα (π.χ. διετία ή τριετία) και με ευθύνη του/της Διευθυντή/τριας του Π.Μ.Σ. συλλέγονται στοιχεία ώστε να είναι δυνατή η σύγκριση του προγράμματος μαθημάτων και του περιεχομένου τους μεταξύ του οικείου Π.Μ.Σ. και άλλων αντίστοιχων Π.Μ.Σ. που προσφέρονται από Ιδρύματα του εσωτερικού και εξωτερικού γνωστά για την πρωτοπορία τους. 
Επίσης το Π.Μ.Σ. αξιολογείται στο πλαίσιο της περιοδικής αξιολόγησης/ πιστοποίησης της ακαδημαϊκής μονάδας από την Εθνική Αρχή Ανώτατης Εκπαίδευσης. Στο πλαίσιο αυτό αξιολογείται η συνολική αποτίμηση του έργου που επιτελέστηκε από κάθε Π.Μ.Σ. του Τμήματος, ο βαθμός εκπλήρωσης των στόχων που είχαν τεθεί κατά την ίδρυσή του, η βιωσιμότητά του, η απορρόφηση των αποφοίτων στην αγορά εργασίας, ο βαθμός συμβολής του στην έρευνα, η εσωτερική αξιολόγησή του από τους μεταπτυχιακούς φοιτητές, η σκοπιμότητα παράτασης της λειτουργίας του, καθώς και λοιπά στοιχεία σχετικά με την ποιότητα του έργου που παράγεται και τη συμβολή του στην εθνική στρατηγική για την ανώτατη εκπαίδευση (παρ. 1. άρθρο 87, Ν. 4957/2022).  

Πόροι και Οικονομική Διαχείριση

Πόροι (παρ. 1. άρθρο 84. Ν. 4957/2022) 
Οι πόροι του Π.Μ.Σ. δύνανται να προέρχονται από: α) τέλη φοίτησης, β) δωρεές, χορηγίες και πάσης φύσεως οικονομικές ενισχύσεις, γ) κληροδοτήματα, δ) πόρους από ερευνητικά έργα ή προγράμματα, ε) ιδίους πόρους του Ανώτατου Εκπαιδευτικού Ιδρύματος (Α.Ε.Ι.) και στ) τον κρατικό προϋπολογισμό ή το πρόγραμμα δημοσίων επενδύσεων

Οικονομική διαχείριση (παρ. 3 και 4 άρθρο 84, Ν. 4957/2022)
Η διαχείριση των πόρων του Π.Μ.Σ. γίνεται από τον Ε.Λ.Κ.Ε. και κατανέμονται ως εξής:
α) ποσό που αντιστοιχεί στο τριάντα τοις εκατό (30%) των συνολικών εσόδων που προέρχονται από τέλη φοίτησης παρακρατείται από τον Ε.Λ.Κ.Ε. Στο ποσό αυτό συμπεριλαμβάνεται το ποσοστό παρακράτησης υπέρ του Ε.Λ.Κ.Ε. για την οικονομική διαχείριση των Π.Μ.Σ. Με απόφαση του Συμβουλίου Διοίκησης που λαμβάνεται έως το τέλος Μαρτίου κάθε έτους αποφασίζεται αν το υπόλοιπο ποσό μετά από την αφαίρεση της παρακράτησης υπέρ Ε.Λ.Κ.Ε. μεταφέρεται στον τακτικό προϋπολογισμό ή διατίθεται για τη δημιουργία έργων/ προγραμμάτων μέσω του Ε.Λ.Κ.Ε. με σκοπό την κάλυψη κατά προτεραιότητα των αναγκών Π.Μ.Σ. που λειτουργούν χωρίς τέλη φοίτησης και την κάλυψη ερευνητικών, εκπαιδευτικών και λειτουργικών αναγκών του Α.Ε.Ι. Στα έσοδα του Π.Μ.Σ. των περ. β) έως δ) της παρ. 1 πραγματοποιείται η παρακράτηση υπέρ Ε.Λ.Κ.Ε. που ισχύει για τα έσοδα από αντίστοιχες πηγές χρηματοδότησης, 
β) το υπόλοιπο ποσό των συνολικών εσόδων του Π.Μ.Σ. διατίθεται για την κάλυψη των λειτουργικών δαπανών του Π.Μ.Σ.

Τέλη φοίτησης – Υποτροφίες και βραβεία

Τέλη φοίτησης (άρθρο 86 του Ν. 4957/2022 και υπ’ αριθ. 108990/Ζ1/08.09.2022 Υ.Α)

Οι μεταπτυχιακοί/κές φοιτητές/τριες υποχρεούνται στην καταβολή τελών φοίτησης. 
Το ύψος των προβλεπόμενων τελών φοίτησης για το σύνολο του προγράμματος καθορίζεται στο ποσό των 3.200 ευρώ.
Παρέχεται η δυνατότητα τμηματικής καταβολής τους, δηλαδή η πρώτη δόση (1.200 ευρώ) κατά την εγγραφή του/της φοιτητή/τριας, η δεύτερη δόση (1.000 ευρώ) στην έναρξη του 2ου εξαμήνου, και η τρίτη δόση (1.000) στην έναρξη του 3ου εξαμήνου, στις ημερομηνίες που ορίζονται από τη Γραμματεία. 
Η καταβολή των διδάκτρων γίνεται στον Ειδικό Λογαριασμό Κονδυλίων Έρευνας (Ε.Λ.Κ.Ε.) ο οποίος είναι αρμόδιος για τη διαχείρισή τους.
Οι μεταπτυχιακοί/ες φοιτητές/τριες οφείλουν να εξοφλούν εγκαίρως όλες τις οικονομικές τους υποχρεώσεις. 
Σε περίπτωση μη τήρησης των οικονομικών υποχρεώσεων είναι δυνατή η προσωρινή αναστολή φοίτησης ή η διαγραφή του φοιτητή ή της φοιτήτριας από το Πρόγραμμα, μετά από απόφαση της Συνέλευσης του Τμήματος.
Εγγεγραμμένοι φοιτητές/φοιτήτριες του Π.Μ.Σ. δύνανται να φοιτούν δωρεάν εφόσον πληρούν τα οικονομικά ή κοινωνικά κριτήρια του άρθρου 86 του Ν. 4957/2022. Προϋπόθεση για τη χορήγηση του δικαιώματος δωρεάν φοίτησης λόγω οικονομικών ή κοινωνικών κριτηρίων είναι η πλήρωση προϋποθέσεων αριστείας κατά τον πρώτο κύκλο σπουδών, που αντιστοιχεί κατ’ ελάχιστον στην κατοχή βαθμού ίσου ή ανώτερου του επτάμιση με άριστα στα δέκα (7,5/10), εφόσον η αξιολόγηση στον βασικό τίτλο σπουδών που προσκομίζεται για την εισαγωγή στο Π.Μ.Σ. έχει πραγματοποιηθεί σύμφωνα με τη δεκάβαθμη κλίμακα αξιολόγησης Ανώτατου Εκπαιδευτικού Ιδρύματος (Α.Ε.Ι.) της ημεδαπής, άλλως το κριτήριο αυτό εφαρμόζεται αναλογικά σύμφωνα με την εκάστοτε κλίμακα αξιολόγησης, εφόσον ο προσκομιζόμενος τίτλος σπουδών έχει χορηγηθεί από Ίδρυμα της αλλοδαπής.
Ο συνολικός αριθμός των φοιτητών που φοιτούν δωρεάν δεν δύναται να υπερβαίνει τον αριθμό που αντιστοιχεί στο τριάντα τοις εκατό (30%) του συνόλου των εγγεγραμμένων φοιτητών ανά ακαδημαϊκό έτος. Αν, κατά τον αριθμητικό υπολογισμό του αριθμού των δικαιούχων απαλλαγής από τα τέλη φοίτησης προκύπτει δεκαδικός αριθμός, γίνεται στρογγυλοποίηση στην πλησιέστερη ακέραιη μονάδα. Αν ο αριθμός των δικαιούχων απαλλαγής υπερβαίνει το ποσοστό της παρούσας, οι δικαιούχοι επιλέγονται με σειρά φθίνουσας κατάταξης έως τη συμπλήρωση του αριθμού.
Η υποβολή των αιτήσεων για τη δωρεάν φοίτηση ανά Π.Μ.Σ. σύμφωνα με το παρόν πραγματοποιείται μετά την ολοκλήρωση της διαδικασίας εισδοχής των φοιτητών στο Π.Μ.Σ.
Σύμφωνα με το άρθρο 3 της υπ’ αριθ. 108990/Ζ1/08.09.2022 Υ.Α.: 
· Η χρήση του δικαιώματος απαλλαγής από την υποχρέωση καταβολής τελών φοίτησης παρέχεται αποκλειστικά για τη φοίτηση σε ένα (1) Π.Μ.Σ. που οργανώνεται από ανώτατο εκπαιδευτικό ίδρυμα της ημεδαπής
· Δεν δικαιούνται απαλλαγής όσοι λαμβάνουν υποτροφία από άλλη πηγή
· Οι πολίτες τρίτων χωρών δεν έχουν δικαίωμα υποβολής αίτησης για την απαλλαγή από την υποχρέωση καταβολής τελών φοίτησης σε Π.Μ.Σ.

Υποτροφίες και βραβεία
Το Π.Μ.Σ. δύναται να παρέχει έναν αριθμό υποτροφιών βάσει ακαδημαϊκών και άλλων κριτηρίων σε φοιτητές και φοιτήτριες πλήρους φοίτησης, σύμφωνα με απόφαση της Συνέλευσης, στην οποία καθορίζεται, το ύψος και ο αριθμός των υποτροφιών, τα κριτήρια και τα σχετικά δικαιολογητικά, η διαδικασία χορήγησης των υποτροφιών, καθώς και οι υποχρεώσεις και τα δικαιώματα των υποτρόφων

Το Π.Μ.Σ. δύναται επίσης να χορηγεί βραβεία σε φοιτητές και φοιτήτριες με εξαιρετικές επιδόσεις, σύμφωνα με κριτήρια και διαδικασία που καθορίζεται με απόφαση της Συνέλευσης 

[bookmark: _Toc509236758]Ιστοσελίδα του Π.Μ.Σ. 

Το Π.Μ.Σ. έχει την ιστοσελίδα του στην ελληνική και αγγλική γλώσσα, ή και σε οποιαδήποτε άλλη γλώσσα κρίνει η Συνέλευση. Η επίσημη ιστοσελίδα του Π.Μ.Σ. ενημερώνεται διαρκώς και παρέχει όλες τις πληροφορίες του Προγράμματος. Αποτελεί τον επίσημο χώρο ενημέρωσης των μεταπτυχιακών φοιτητών και φοιτητριών. Στην ιστοσελίδα αναρτάται και το Ακαδημαϊκό Ημερολόγιο του Π.Μ.Σ. https://www.nutritionmsc.org/ 

[bookmark: _Toc509236759]Καθομολόγηση και Απονομή Διπλώματος Μεταπτυχιακών Σπουδών 

Καθομολόγηση
Το κείμενο της ορκωμοσίας/καθομολόγησης καθορίζεται με απόφαση της Συγκλήτου του Πανεπιστημίου Αιγαίου.

Δίπλωμα Μεταπτυχιακών Σπουδών
Στο πλαίσιο του Π.Μ.Σ. απονέμεται Δίπλωμα Μεταπτυχιακών Σπουδών στην «Διατροφή, Ευζωία και Δημόσια Υγεία»
Το Δίπλωμα Μεταπτυχιακών Σπουδών (Δ.Μ.Σ.) είναι δημόσιο έγγραφο. 
[bookmark: _Hlk129004583]Ο τύπος του καθορίστηκε σύμφωνα με την απόφαση της υπ’ αριθμ. 27/07.02.2023 Συνεδρίασης της Συγκλήτου (ΦΕΚ 1001/Β/23.02.2023). Υπογράφεται από τον/την Πρύτανη/Πρυτάνισσα, τον/την Πρόεδρο του Τμήματος και τον/την Γραμματέα του Τμήματος ή τους/τις νόμιμους/ες αναπληρωτές/τριες τους. 
Στον απόφοιτο ή στην απόφοιτη του Προγράμματος Μεταπτυχιακών Σπουδών μπορεί να χορηγείται, πριν από την απονομή, Βεβαίωση ότι έχει περατώσει επιτυχώς την παρακολούθηση του Προγράμματος.
Στους/στις διπλωματούχους χορηγείται αντίγραφο διπλώματος συνοδευόμενο από το παράρτημα διπλώματος και το πιστοποιητικό αναλυτικής βαθμολογίας. Το πρωτότυπο πτυχίο/δίπλωμα φυλάσσεται στον φάκελο του/της αποφοίτου/ης.
Το Δ.Μ.Σ. και το πιστοποιητικό αναλυτικής βαθμολογίας δύνανται να εκδίδονται και στην αγγλική γλώσσα.
Ο/Η διπλωματούχος δικαιούται να λάβει το Δ.Μ.Σ. σε Περγαμηνή, εφόσον  καταβάλει το οριζόμενο από τα αρμόδια όργανα παράβολο.

Οι μεταπτυχιακοί/ες φοιτητές/τριες προκειμένου να λάβουν είτε το Δίπλωμα Μεταπτυχιακών Σπουδών είτε βεβαίωση ολοκλήρωσης σπουδών, οφείλουν να έχουν ανταποκριθεί με επιτυχία σε όλες τις ακαδημαϊκές υποχρεώσεις του Προγράμματος, και να έχουν εξοφλήσει όλες τις οικονομικές τους υποχρεώσεις, καθώς και τυχόν υποχρεώσεις τους προς τη Φοιτητική Μέριμνα και τη Βιβλιοθήκη του Ιδρύματος.

Παράρτημα Διπλώματος
Σύμφωνα με τα άρθρα 14 και 15 του Ν. 3374/2005 και την Υπουργική Απόφαση Φ5/89656/Β3/13-8-07 (ΦΕΚ 1466/13-8-2007 τ. Β΄) τα Π.Μ.Σ. οφείλουν να οργανώνονται με βάση το σύστημα μεταφοράς και συσσώρευσης πιστωτικών μονάδων. 
Ως εκ τούτου, στα Διπλώματα Μεταπτυχιακών Σπουδών που χορηγούνται από το Πανεπιστήμιο Αιγαίου επισυνάπτεται υποχρεωτικά το προβλεπόμενο Παράρτημα Διπλώματος το οποίο αποτελεί επεξηγηματικό έγγραφο που παρέχει πληροφορίες σχετικά με τη φύση, το επίπεδο, το γενικότερο πλαίσιο εκπαίδευσης, το περιεχόμενο και το καθεστώς των σπουδών, οι οποίες ολοκληρώθηκαν με επιτυχία και δεν υποκαθιστά τον επίσημο τίτλο σπουδών ή την αναλυτική βαθμολογία μαθημάτων που χορηγούν τα Ιδρύματα. Το εν λόγω έγγραφο εκδίδεται αυτομάτως και χωρίς καμία οικονομική επιβάρυνση στην ελληνική και στην αγγλική γλώσσα. 

Απονομή Διπλώματος Μεταπτυχιακών Σπουδών
Η καθομολόγηση και απονομή των Διπλωμάτων Μεταπτυχιακών Σπουδών γίνεται δια ζώσης σε ειδική τελετή ενώπιων του/της Πρύτανη/Πρυτάνισσας, του/της Κοσμήτορα/Κοσμητόρισσας, και του/της Προέδρου του Τμήματος, ή εκπροσώπων αυτών. Τα ονόματα των διπλωματούχων εγκρίνονται από τη Συνέλευση του Τμήματος, που διαπιστώνει την επιτυχή ολοκλήρωση της φοίτησης προκειμένου να απονεμηθεί το Δ.Μ.Σ. (παρ. 2 άρθρο 82 Ν. 4957/2022). 
Σε εξαιρετικές περιπτώσεις αδυναμίας φυσικής παρουσίας για σοβαρούς λόγους (π.χ. για λόγους υγείας, προσωπικούς λόγους, κ.τ.λ.), με αίτηση του/της ενδιαφερομένου/ης αποφοίτου/ης που κατατίθεται στη Γραμματεία του Τμήματος έως και μία μέρα πριν την τελετή, δύναται ο/η απόφοιτος να συμμετέχει σε τελετή ορκωμοσίας/καθομολόγησης εξ αποστάσεως που πραγματοποιείται την ημέρα της δια ζώσης τελετής ή σε επόμενη ημέρα κατόπιν απόφασης του/της Κοσμήτορα/ Κοσμητόρισσας, σε συνεννόηση με τον/την Πρόεδρο του Τμήματος (απόφαση της υπ’ αριθμ. 27/07.02.2023 Συνεδρίασης της Συγκλήτου - ΦΕΚ 1001/Β/23.02.2023).

Ανάκληση Τίτλου

Δίπλωμα Μεταπτυχιακών Σπουδών που χορηγήθηκε είναι δυνατόν να ανακληθεί ή ακυρωθεί αν αποδειχθεί ότι δεν συνέτρεχαν την εποχή της απόκτησής του οι εκ του νομικού & θεσμικού πλαισίου προϋποθέσεις κτήσης του. Η ανάκληση ή ακύρωση γίνεται μετά από απόφαση της οικείας Συνέλευσης η οποία κοινοποιείται στον/στην Πρύτανη του Ιδρύματος. 

Άλλες Ρυθμίσεις 

Υλικοτεχνική Υποδομή 
Για την κάλυψη των διδακτικών και ερευνητικών αναγκών του Π.Μ.Σ., οι μεταπτυχιακοί/ες φοιτητές/τριες έχουν πρόσβαση στην υλικοτεχνική υποδομή του αντίστοιχου Τμήματος και συνολικά του Πανεπιστημίου σύμφωνα με την ισχύουσα Νομοθεσία και τους Κανονισμούς του Ιδρύματος (Βιβλιοθήκη, εργαστήρια κ.λπ.). 

Διοικητική Υποστήριξη του Προγράμματος 
Η γραμματειακή κάλυψη του Π.Μ.Σ., όπως και οποιαδήποτε τεχνολογική και οικονομική υποστήριξη, καλύπτεται είτε από υπάρχον μόνιμο Προσωπικό του Τμήματος, είτε με τη διαδικασία προσλήψεων που βαρύνει τον προϋπολογισμό του Π.Μ.Σ.
Η Γραμματεία του Π.Μ.Σ. έχει ως καθήκον τη γραμματειακή υποστήριξη του Π.Μ.Σ, όπως την προετοιμασία της διαδικασίας εισδοχής υποψηφίων, την τήρηση των οικονομικών στοιχείων του Προγράμματος, τη γραμματειακή υποστήριξη της ΣΕ, την καταχώριση βαθμολογιών κλπ.

Βραβεία Αριστείας 
Το Πανεπιστήμιο Αιγαίου έχει θεσπίσει Βραβεία Αριστείας για μεταπτυχιακούς φοιτητές και μεταπτυχιακές φοιτήτριες, τα οποία προκηρύσσει περιοδικά και καλύπτουν το σύνολο των επιστημονικών πεδίων που θεραπεύει το Ίδρυμα. Σκοπός είναι η ενθάρρυνση ερευνητικών προσπάθειών και σε μεταπτυχιακό επίπεδο οι οποίες οδηγούν είτε σε ανακοινώσεις σε αναγνωρισμένα διεθνή συνέδρια, είτε σε δημοσιεύσεις σε έγκριτα επιστημονικά περιοδικά και οι οποίες συμβάλλουν καταλυτικά στην ανάδειξη του ερευνητικού χαρακτήρα του Ιδρύματος. 

Δικαιώματα και υποχρεώσεις
Οι μεταπτυχιακοί/ες φοιτητές/φοιτήτριες έχουν τα δικαιώματα και τις υποχρεώσεις όπως ορίζονται στον Κανονισμό προγραμμάτων μεταπτυχιακών και διδακτορικών σπουδών του Ιδρύματος (παρ. 4 άρθρο 79, Ν. 4957/2022)  

Θέματα Δεοντολογίας 
Οι συμμετέχοντες/ουσες σε προγράμματα μεταπτυχιακών σπουδών οφείλουν να γνωρίζουν, να τηρούν και να εφαρμόζουν τον  Κώδικα Δεοντολογίας και Καλής Πρακτικής του Πανεπιστημίου Αιγαίου καθώς και κάθε άλλο κανόνα δεοντολογίας.
Τα κείμενα των διπλωματικών εργασιών πρέπει να είναι πρωτότυπα. Οι προσφυγές σε έργα άλλων συγγραφέων πρέπει να τυγχάνουν ανάλογης παραπομπής και να ακολουθούνται οι καθιερωμένοι κανόνες αξιοποίησης εξωτερικών πηγών στη συγγραφή επιστημονικών εργασιών. Σημειώνεται ότι η οποιαδήποτε αντιγραφή έργου άλλου/ης συγγραφέα ή δημιουργού θεωρείται σοβαρό ακαδημαϊκό παράπτωμα, αντίκειται στο δίκαιο περί πνευματικής ιδιοκτησίας και υπόκειται στις προβλεπόμενες ρυθμίσεις περί εννόμου προστασίας.

